Mongol Asaskan Sistem Pos Laju Terawal Dunia

Seorang pendeta Taoisme China, Chang Chun, dikatakan pernah memetik Genghis Khan sebagai berkata :

“Syurga semakin bosan dengan kesombongan dan kemewahan yang berlebihan di China. Aku berasal dari kaum liar yang datang dari utara, aku memakai pakaian yang sama dan makan makanan yang sama dengan penggembala kerbau dan penggembala kuda. Kami melaksanakan k0rban dengan cara yang sama dan kami berkongsi kekayaan yang sama. Aku memandang negara sebagai anak yang baru lahir dan aku menjaga tenteraku seolah-olah mereka itu saudara aku.”

Artikel kali ini akan lebih menyentuh tentang sisi kebijaksanaan, ketelitian serta keadilan Genghis Khan dalam mentadbir sebuah empayar yang berbilang bangsa dan agama, ini kerana pada pendapat penulis, kebangkitan Mongol pada awalnya memang disandarkan pada gerakan ketenteraan yang melakukan pembvnuhan kej4m sebagai jalan kemenangan yang mudah.

Namun, selepas mereka berjaya menaklvk dan menyatukan seluruh wilayah di bawah Empayar Mongol, para pemerintah Mongol secara tidak langsung boleh berubah menjadi pemerintah yang adil, bijaksana serta bermurah hati. Ini terbukti semasa zaman Pax Monglolica di mana ekonomi Empayar Mongol berkembang pesat berkat keamanan yang dikecapi demi menjaga kepentingan perdagangan dan hubungan diplomatik.

Situasi ini juga menyebabkan munculnya idea sistem ortoo/yam yang diasaskan Genghis Khan bagi mempermudahkan penyebaran maklumat, urusan surat menyurat, yang secara tidak langsung mendorong kepada penubuhan stesen kiriman pos sekaligus menjamin keselamatan para pengembara terutamanya para diplomat dan pedagang asing.

Di seluruh dunia, pelbagai bangsa pasti akan membuat klaim dalam konteks sejarah masing-masing demi menaikkan darjat ras bangsa mereka di mata dunia. Sebagai contoh, orang Rom terkenal kerana keunggulan teknologi kejuruteraan mereka, ini terbukti kerana beberapa sistem jalanraya, saluran air dan monumen dari zaman mereka masih bertahan hingga ke hari ini.

Sistem Ortoo/Yam

Sebagai bangsa nomad yang bertebaran di setiap sudut dunia, Mongol yang juga bangsa penunggang kuda yang luar biasa telah membangunkan sistem kiriman pos terawal yang membolehkan komunikasi jarak jauh diterima dan dibalas dengan cepat. Tetapi bagaimana ia dibangunkan?

Pengasas dan Khan Agung pertama Empayar Mongol, iaitu Genghis Khan memerintahkan pembentukan sistem pengiriman pesanan secara pos yang dikenali sebagai sistem Ortoo atau Yam pada sekitar tahun 1200.

Ia kerana Genghis Khan memerlukan kaedah yang lebih pantas untuk berhubung dengan orang-orang penting di seluruh empayarnya, yang menjadi empayar terestrial terbesar dalam sejarah. Oleh itu, sistem pengeposan surat yang masih diamalkan hari ini dianggap sebagai berasal dari sistem ortoo atau yam yang dicipta Mongol ini.

Empayar Mongol merangkumi tanah seluas 12 juta batu persegi. Genghis Khan mengarahkan stesen-stesen pengiriman pos didirikan yang masing-masing berjarak kira-kira 20 hingga 30 batu bagi setiap satu stesen.

Difahamkan, semasa kemuncak akhir zaman pemerintahan Kublai Khan di Dinasti Yuan, terdapat sebanyak 1400 stesen pos untuk wilayah di sekitar China sahaja. Sistem ortoo juga turut melibatkan keperluan sebanyak 50,000 ekor kuda, 6700 keldai, 1400 lembu, 6,000 sampan, dan 400 kereta kuda. Bagaimana pula dengan struktur sistem di stesen ortoo?

Setiap stesen ortoo mempunyai sebuah bangunan utama yang besar dengan beberapa bangunan yang lebih kecil dan kandang untuk kuda dan haiwan lain. Para ‘runner’ atau pembawa pesan dan utusan yang mengembara dari jauh untuk mengirim pesanan boleh berhenti untuk berehat, mendapatkan makanan dan menginap seketika di stesen ortoo.

Konsep yang sama telah dimulakan sebelum itu oleh orang-orang Parsi dan Turki Seljuk melalui sistem karavanserai namun ia lebih sinonim sebagai pusat hentian bebas bagi para pengembara dan pedagang, sistem pos yang sistematik hanya bermula setelah kebangkitan Mongol, mungkin juga Genghis Khan mendapat inspiriasi untuk mencipta sistem ortoo daripada sistem karavanserai ini.

Seorang pembawa pesan yang berhenti rehat di stesen ortoo tidak semestinya perlu meneruskan perjalanan untuk menyampaikan mesej penting tersebut kepada penerimanya, kebiasaannya, pesanan tersebut akan dilepaskan di bawah tanggungjawab pembawa pesan yang lain pula secara berganti-ganti sehinggalah pesanan itu tiba kepada penerimanya.

Namun, bagi sebuah pesanan yang agak sulit, pengirim kebiasaannya hanya akan menggunakan khidmat seorang saja pembawa pesan atas faktor kepercayaan, maka dalam situasi ini, pembawa pesanan penting tersebut hanya akan berhenti berehat dan dia akan menggantikan bekalan perjalanan yang baru dan kuda yang baru sebelum dia meneruskan perjalanannya.

Pasport Empayar Mongol

Sistem ortoo atau yam ini membolehkan para utusan untuk mengembara sejauh 120 hingga 190 batu dalam sehari. Berikutan kepentingannya kepada Empayar Mongol, sistem ini diselaraskan dibawah Kod Yassa atau Kod Undang-undang Mongol. Melalui Kod Yassa, ia memberikan para utusan dan pengendali stesen kiriman pelbagai jenis hak dan keistimewaan.

Para diplomat dan pegawai kerajaan lain yang melakukan perjalanan atas urusan rasmi membawa syiling khas atau medal yang dinamakan sebagai paiza, di mana ia memberikan mereka jaminan keselamatan selama melakukan perjalanan atau persinggahan dalam empayar. Syiling ini boleh diumpamakan sebagai ‘pasport’ khas untuk warga asing.

Penyebaran maklumat yang pesat ini memungkinkan Empayar Mongol untuk meneruskan pengembangan pesat mereka serta memastikan pihak tentera yang sering berjauhan beratus-ratus batu saling mengetahui pergerakan masing-masing.

Pembawa pesanan yang memiliki paiza juga berhak untuk mendapatkan layanan perkhidmatan secara percuma dari pengendali stesen ortoo. Pedagang juga adakalanya menggunakan sistem ini, tetapi mereka terpaksa membayar untuk menikmati perkhidmatan yang disediakan di stesen-stesen ortoo.

Sistem ortoo juga telah membuatkan Marco Polo yang telah mengembara di sepanjang Jalan Sutera selama hampir 25 tahun itu merasa kagum sebagaimana yang digambarkan melalui catatan memoirnya.

Namun, apa yang berlaku kepada sistem ini? Empayar Mongol mula berpecah belah di pertengahan abad ke-13, memandangkan cucu cicit keturunan Genghis Khan mula berper4ng merebut takhta. Empayar Mongol akhirnya dibahagikan kepada empat kekhanan melalui Dinasti Yuan (China) di Timur, Kekhanan Chagatai di wilayah Asia tengah, Ilkhanat di sebahagian lagi Asia Tengah hingga ke barat daya, dan Golden Horde di barat laut.

Sekurang-kurangnya hanya Golden Horde sahaja yang terus menggunakan sistem ortoo. Kebanyakan wilayah peninggalan Batu Khan itu kemudian jatuh ke tangan Empayar Rusia pada awal abad ke-16, dan tidak lama kemudian Rusia juga turut memanfaatkan sistem ortoo, yang mereka gunakan untuk komunikasi kerajaan dan kiriman surat. Pegawai yang dikenali dengan gelaran “Yamskoy Prikaz” mengendalikan stesen ortoo, dan mereka melantik jurulatih yang dipanggil “Yamshchik.”

Sistem dan konsep pony express yang pendek umur di Amerika Syarikat telah diilhamkan penubuhannya melalui sistem ortoo. Ia menjadi pengirim surat dan pesanan di seluruh bahagian barat Amerika Syarikat. Lama kelamaan, sistem ini mula dilupakan dunia apabila ia akhirnya digantikan oleh teknologi yang baru muncul iaitu sistem telegraf.

Kekebalan Diplomatik

Empayar Mongol amat bergantung kepada perdagangan dan pertukaran hubungan diplomatik untuk mengukuhkan empayarnya. Justeru, pegawai Empayar Mongol akan menganugerahkan syiling paiza sebagai bukti atau wakil autoriti kepada para diplomat asing untuk menunjukkan status hubungan mereka.

Paiza berfungsi seperti pasport diplomatik, yang membolehkan para diplomat, wakil atau utusan kerajaan sekutu melakukan perjalanan dengan selamat di seluruh bahagian Empayar Mongol dan menerima penginapan, makanan serta pengangkutan secara percuma di sepanjang jalan. Orang Mongol menghantar dan menerima misi diplomatik dari seluruh dunia yang diketahui mereka.

Dalam perjalanan, diplomat kebiasaannya akan turut membawa bersama rombongan besar kabilah pedagang, tukang-tukang dari berbagai jenis kemahiran dan pengembara biasa, dengan cara menumpang rombongan sebegini, pedagang juga akhirnya dapat melakukan perjalanan dengan selamat.

Perdagangan adalah sangat penting bagi Empayar Mongol kerana orang Mongol tidak banyak menghasilkan inovasi sendiri namun mereka memiliki kelebihan dalam memastikan keselamatan diplomat dari kerajaan sekutunya sentiasa terjamin. Ketika Karakhorum, ibukota Mongol sedang dimajukan, para tukang, jurutera dan pengrajin dari setiap jenis kemahiran adalah amat diperlukan, jadi individu-individu yang berbakat akan dibawa berpindah ke Mongolia.

Di bawah kawalan Empayar Mongol, Jalan Sutera mampu beroperasi dengan bebas lagi selamat, lalu mempermudahkan budaya pertukaran idea dan produk perdagangan yang subur dari China ke Barat dan sebaliknya.

Memang benar, pertukaran budaya dan perdagangan telah pun berlaku lebih awal melalui sepanjang Jalan Sutera yang semenjak awal 200 SM lagi, ketika Empayar Rom dari Eropah menerima produk seperti tembikar dan sutera dari Dinasti Han di China.

Namun, sebelum bermulanya era Mongol, perdagangan seperti itu hanya berlaku melalui perantara atau orang tengah yang masing-masing akan mengirim wakil dan utusan masing-masing menempuh jalan singkat di Jalan Sutera pada satu masa. Dengan kata lain, walaupun produk masing-masing telah melintasi benua Eurasia, namun kebanyakan masyarakatnya tidak pernah bergaul.

Hanya beberapa abad kemudian, semasa era Empayar Mongol, konsep perdagangan bebas dan kekebalan diplomatik mencetuskan jalinan hubungan langsung buat kali pertama di antara masyarakat yang tinggal di titik penghujung wilayah Eurasia. Contohnya, John of Plano Carpini, utusan kepausan yang dikirim oleh Innocent IV untuk melakukan hubungan langsung dengan orang Mongol, mengulas tentang kepantasan dan keselamatan perjalanan yang luar biasa di tanah Mongol.

Oleh kerana Mongol mempermudahkan perjalanan dan perdagangan serta lebih cenderung untuk mengekalkan dan memulihara budaya tempatan, banyak masyarakat yang hidup di bawah taklvkan Mongol sebenarnya menerima beberapa faedah dan keuntungan dari pemerintahan Empayar Mongol.

Oleh itu, pentadbiran Mongol jarang sekali menghadapi kesukaran untuk merekrut dan melantik penjawat awam dari kalangan warga tempatan yang ditaklvk mereka. Ini sangat memudahkan pentadbiran (dan percukaian) bangsa Mongol yang menaklvki hampir seluruh benua.

Toleransi Budaya Dan Agama

Genghis Khan pada dasarnya amat menghargai kedamaian dan ketenteraman bagi mempromosikan perdagangan dan percukaian dan memperkukuhkan ekonomi setiap rakyat di bawah pemerintahan Mongol. Undang-undang dan amalan yang dibentuknya lebih bersifat pragmatik dan tidak pernah mendesak rakyat menerima ideologi Mongol.

Orang Mongol mempunyai agama mereka sendiri iaitu berdasarkan kepercayaan Tengrisme sebelum kebanyakan dari bangsa Mongol sendiri memeluk agama Islam, Kristian dan Buddha.

Genghis Khan adalah penganut kepercayaan Tengrisme dan dia menganggap kejayaannya itu adalah kehendak Tuhan. Pada masa yang sama, di padang rumput Mongolia yang luas telah menyaksikan banyak amalan keagamaan diterima dari masa ke semasa.

Begitu juga dengan budaya, bangsa Mongol bukan sejenis bangsa yang akan meninggalkan pengaruh budaya mahupun bahasa mereka di tanah asing yang mereka taklvk, sebaliknya, mereka sering menyerap dan beradaptasi dengan budaya tempatan seperti China dan Parsi.

Oleh itu, tidak hairanlah jika Genghis Khan mengambil pendekatan yang agak pragmatik terhadap isu agama dan budaya serta memberikan kebebasan kepada rakyatnya untuk mengamalkan kepercayaan agama masing-masing.

Keturunannya juga turut menegakkan prinsip ini. Möngke Khan, cucu Genghis Khan, dikatakan pernah mengucapkan ayat ini, “Sebagaimana Tuhan telah memberikan jari yang berbeza pada setiap tangan, begitulah juga Tuhan telah memberikan haluan yang berbeza kepada setiap manusia.”

Para pemerintah Empayar Mongol gemar menganjurkan dan mengikuti forum pendapat dan perdebatan yang bersemangat di antara ilmuwan pelbagai agama. Dari segi komunikasi, Empayar Mongol mengangkat aksara Uighur sebagai aksara untuk sistem penulisan rasmi Mongol.

Walaupun kita sering melihat toleransi beragama sebagai perkembangan kontemporari pada saat ini, ia sebenarnya telah lama dilaksanakan oleh kaum nomad di padang rumput Eurasia serta diteruskan oleh Empayar Uthmaniyah lebih dari 700 tahun yang lalu.

Manakala, begitulah juga toleransi dalam konteks struktur pemerintahan, kedudukan kekuasaan dan pihak berkuasa dalam pasukan tentera Khan Besar dianugerahkan berbagai kedudukan berdasarkan kemampuan yang terbukti dan mereka yang mendapat keistimewaan tidak perlu memiliki d4rah keturunan bangsawan.

Salah satu prinsip yang dipegang oleh Genghis Khan menyatakan, “Sesiapa yang mampu memerintah sepuluh orang dalam formasi tempvr akan mampu memerintah seribu atau sepuluh ribu orang dalam formasi tempvr, dan dia selayaknya memerintah sebegitu rupa.”

Satu lagi budaya semi-demokratik yang diamalkan Mongol di bawah Genghis Khan adalah sistem perkongsian yang mengatur pembahagian harta rampasan per4ng. Dua faktor utama yang mendorong kebangkitan kuasa Genghis Khan yang belum pernah terjadi sebelumnya adalah sifat kemurahan hati terhadap rakyatnya dan kebijaksanaannya dalam mengelak dari sebarang jerat dalaman imperialis kerajaannya sendiri dengan menerapkan sistem kapitalis selepas menaklvk secara kej4m.

RUJUKAN:

Weatherford, Jack. (2003). Genghis Khan and the Making of the Modern World. New York: Crown Publishers, 2003.

Rassabi, Morris. (2005). Modern Mongolia: From Khans to Commissars to Capitalists. Berkeley: University of California Press.


Bagaimana Ikan Paus Menyusukan Anaknya?

Terfikir tak macam mana ikan paus menyusukan anak? Kalau ada yang belum tahu, ikan paus masuk dalam jenis mamalia. Kira sama macam manusia. Mereka melahirkan anak. Sudah lahir, mesti kena menyusu bukan? Tetapi macam mana nak menyusu dalam air?

Itulah rahsia alam yang saintis berjaya singkapkan untuk kita semua. Kalau tengok dalam gambar, boleh nampak ada jarak lebih kurang sekaki dua (30 hingga 60 sentimeter) antara ibu dan anak. Kira mereka tidak bersentuhan sangat pun. Tetapi daripada ibu, keluar cecair putih yang dihirup anak. Ini bermakna, ibu paus melepaskan susunya ke laut yang diminum anaknya.

Timbul satu lagi persoalan – takkan susu tidak cair? Kalau kita buang susu lembu ke dalam laut, mesti cair. Jangankan laut. Kita tuang secawan dalam besen berisi air pasti cair. Haa. Itulah rahsia alam saya cakap tadi. Susu paus dilepaskan dalam bentuk ketulan kerana kandungan lemak sangat tinggi. Gumpalan susu ini tidak cair, tersedia untuk diminum (dimakan setepatnya) anak paus.

Ibu paus menghasilkan 200 liter susu setiap hari. Sekurang-kurangnya 70 liter daripada sukatan tu saja adalah kandungan lemak.

Hebat kan?

Banyak benda pasal kehidupan boleh korang belajar daripada buku BIOLOGIA. Sempena 11.11 ni, kami buat SALES dengan DISKAUN sangat menarik untuk korang. Link pembelian: https://bit.ly/3D8GXh4


Seni Itu Tiang Sebuah Peradaban

Aku mencoretkan artikel ringkas ini untuk membantu sahabat aku Ammar Akmal dalam berhujah membidas seorang pengguna facebook yang mengatakan bahawa seni bukanlah cerminan kepada sebuah tamadun. Ya, aku bersetuju dengan kenyataan itu.

Seni bukanlah cerminan sebuah tamadun TETAPI… SENI IALAH ASAS SEBUAH KETAMADUNAN! Ia adalah frasa yang lebih besar daripada cerminan sebuah ketamadunan. Ketahuilah para sahabat bahawa sebuah tamadun itu tidak akan berdiri tanpa sebuah seni.

Berikut aku senaraikan hujah-hujah untuk menyokong kenyataan aku:

1. Sistem Tulisan Tidak Akan Lahir Tanpa Seni

Dalam dunia, sarjana menggariskan lima tulisan ini sebagai tulisan paling asli di dunia. Tulisan Cuneiform dari Mesopotamia, tulisan Hieroglif dari Mesir Purba, Tulisan Cina dari Tamadun China, tulisan Indus yang penuh misteri itu yang sehingga hari ini tidak dapat diterjemahkan, dan sudah tentu bahawa tulisan Maya merupakan 5 tulisan paling asli dunia. Kalau wujud tulisan-tulisan selepas 5 tulisan ini, percayalah tulisan itu akan dapat dijejak asal-usulnya sehinggakan ke 5 tulisan paling asli di atas.

Hujah aku bergantung pada sejarah sistem tulisan di atas, juga tentang bagaimana sistem tulisan tersebut direkod dan dijumpai. Tulisan Cina misalnya ialah berasal daripada sejarah ritual peramalan yang menjadi asas kepercayaan purba masyarakat Cina. Mereka akan membakar tulang belulang di atas api, lalu membentuk kerak-kerak dan retak yang melambangkan sesuatu. Dari retak dan kerak yang membawa kepada gambaran yang membentuk logo seperti harimau, manusia, matahari, rumah, dan sebagainya. Dari situ, maka tulisan cina pun fungsinya dianggap sebagai sebuah tulisan berasaskan logogram, bukannya sebutan seperti tulisan latin yang menjadi asas penulisan Bahasa Melayu kita. Bukakah sejarah menggunakan retak-retak yang membentuk dan melambangkan sesuatu adalah sebahagian daripada seni itu tersendiri?

Kalau tidak bersetuju dengan pengenalan aku di atas, tidak mengapa, aku akan bawakan hujah baru, tetapi masih dalam ruang lingkup perbahasan tulisan lagi. Masih lagi berkisarkan tentang sejarah tulisan cina itu sendiri. Sebelum tulisan tulang oracle yang saya persembahkan di atas, Cina mengenali tulisan yang dipercayai wujud lebih awal daripada tulang oracle, yang mungkin boleh kita anggap sebagai proto tulisan tulang oracle.

Terdapat penemuan mengenai sistem-sistem tulisan zaman neolitik di wilayah seperti Xian, China. Tulisan neolitik ini dipahat, dilukis, dan diukir pada ARTIFAK-ARTIFAK SENI untuk industri tembikar. Sarjana masih berbeza pendapat tentang tulisan ini, tetapi tidak keterlaluan kita mengatakan bahawa ia adalah proto-tulisan yang membawa kepada perkembangan tulisan-tulisan yang wujud di wilayah China, terutama disekitar Sungai Kuning. Dan tahukah anda, tanpa seni, kita tidak akan mengenali sistem tulisan yang menjadi asas kepada ketamadunan ini? Kenapa? Mengukir.,, melukis… memahat… bukankah itu sebahagian daripada seni?

Tulisan Hieroglif itu sendiri tidak akan kita ketahui kalau tidak kemahiran seni orang Mesir Purba memahat pada dinding-dinding tebal makam-makam firaun-firaun agung mereka? Bahkan, tulisan yang menceritakan kita kepada keagungan peradaban Mesir Purba ini tidak akan wujud kalau tidak kerana amalan artistik mesir purba ketika zaman pra-tulisan ketika mereka masih belum mengenali huruf lagi. Lihatlah pada simbol-simbol yang dipahat tembikar kebudayaan Gerzean Mesir Purba yang menjadi proto kepada tulisan Hieroglif itu sendiri.

Dari hujah aku ini, aku ingin mengatakan bahawa tanpa seni, tamadun itu sendiri tidak akan wujud. Salah satu instrument paling diperlukan dalam asas sebuah peradaban iaitu tulisan tidak akan wujud tanpa kesedaran seni dalam diri manusia. Dan akhirnya, tidak mungkin aku akan menulis membahaskan tentang perkara ini.

2. Seni Bina Dan Bandar

Apakah asas kepada sebuah peradaban itu sendiri? Bandar. Apabila manusia mula hidup berkelompok dan bermasyarakat meninggalkan kehidupan sara diri, maka manusia mula meninggalkan kegiatan seperti memburu dan berpindah randah demi survival. Mereka membina ladang-ladang dan juga mula menternak haiwan-haiwan. Bekalan makanan yang mula mencurah-curah menarik pelbagai manusia ke komuniti yang mereka dirikan. Apabila kehidupan secara bermasyarakat wujud, maka manusia mula melantik ketua, mencipta undang-undang dan membina penempatan yang sistematik.

Di sini hujah aku adalah tentang pembinaan bandar. Apabila populasi manusia semakin bertambah, maka bandar pun wujud. Bandar kemudiannya menjadi pusat kepada sebuah peradaban. Menjadi tempat di mana asas-asas sebuah ketamadunan mula berdiri. Untuk para intelektual, disitu berdirinya sebuah sekolah dan universiti. Untuk para jeneral, disitu mungkin berdirinya barrack untuk melatih tentera, disitu juga tempat berdirinya para pandai besi (smith) yang menghasilkan senjata terbaik anak bangsa, atau disitu juga tempat para jeneral membincangkan untuk mempertahankan peradaban atau mencipta seorang penakluk agung. Untuk para pedagang, di situ berdirinya sebuah pelabuhan tempat kapal-kapal dari serata dunia berlabuh, berniaga dengan penduduk tempatan. Kekayaan selain dari sumber bumi, di sini juga lubuk emas sebuah peradaban.

Tetapi ketahuilah bahawa semua tidak akan wujud tanpa seni. Para perancang bandar tidak akan mampu mencipta sebuah bandar yang hebat tanpa memahami seni bina yang menjadi asas kepada setiap bangunan di dalamnya. Tanpa seorang pemahat, tidak mungkin akan berdiri tiang-tiang yang menampung batu-batu yang menjadi bumbung. Tanpa seorang pelukis yang melukiskan pelan sebuah bandar yang sistematik, tidak mungkin berdiri sebuah bandar. Tanpa kreativiti seorang perancang, sebuah bandar tidak akan berdiri. Tanpa seorang pengukir yang menghiasi setiap dinding-dinding bangunan yang menjadi pasak sebuah bandar. Uruk, sebagai bandar pertama yang wujud dalam sejarah dunia tidak mungkin akan menjadi realiti tanpa sebuah seni.

Dan untuk setiap bandar, kemuncaknya mereka ialah berdirinya sebuah monumen agung. Bandar Angkor Thom yang dikenali sebagai metropolis utama dunia yang pertama mencecah populasi sejuta penduduk selepas Baghdad tidak akan lengkap dengan kewujudan Angkor Wat dengan seni bina yang begitu menganggumkan. Betapa kota Rom yang kita kagumi itu, adalah sebuah bayangan tanpa keindahan kalau tidak berdirinya Colloseum yang hatta sebuah tempat para gladiator berbunuhan antara satu sama lain pun dibina dengan penuh keindahan seni. Dan betapa Borubudur yang dibangunkan Dinasti Melayu Sailendra tidak akan berdiri tanpa seni bina Melayu Sailendra yang dianggap sarjana sebagai lokal genius masyarakat Melayu itu sendiri, tanpa pengaruh dari mana-mana seni bina atau kebudayaan.

Cukuplah setakat ini aku senaraikan hujah-hujahnya. Semoga dua asas kepada peradaban yang dipengaruhi oleh seni ini akan menjadi pemangkin kepada kenyataan bahawa sesungguhnya, seni itu adalah asas kepada pembentukan sebuah peradaban!

Pada waktu yang mendatang, mungkin aku akan senaraikan hujah-hujah lain yang menyokong seni merupakan asas kepada sebuah peradaban! Lagipun sudah namanya artikel ringkas, maka aku akan ringkaskan seboleh mungkin perbahasan kali ini memandangkan Ammar Akmal sudah mengulas panjang. Aku hanya menyentuh topik yang belum disentuh oleh beliau.

-HE-


Landasan Keretapi Maut Stalin

Semasa era Josef Stalin, banyak projek mega dibangunkan kononnya dapat menjadi pemangkin kepada kemajuan ekonomi Kesatuan Soviet. Tetapi kebanyakan projek yang dibangunkan menjadi gajah putih terutama selepas kematiannya pada 5 Mac 1953. Salah satu projek gajah putih Stalin ialah Landasan Keretapi Maut – nama lain untuk Landasan Keretapi Salekhard-Igarka.

Tempoh Perang Dunia Kedua (WWII) atau lebih tepat, Operasi Barbarossa mendedahkan kelemahan pertahanan Kesatuan Soviet di sebelah Artik. Ini kerana pelabuhan mereka di sebelah utara, Murmansk berada dalam jangkauan rejim Jerman dan boleh saja diserang atau ditakluk. Justeru, satu pelabuhan baru perlu dibina pada kedudukan lebih jauh daripada sempadan darat Rusia.

Bagi merealisasikan idea itu, pelan awal menyaksikan rangkaian landasan keretapi perlu dibina merentasi Cape Kamenny yang terletak di gugusan Yamal. Kerja dimulakan pada 1947 dengan tenaga kerja seperti biasa diambil dari gulag-gulag. Sesetengah tahanan ditugaskan untuk membina pelabuhan baru dengan sebahagian lagi membina landasan keretapi yang bermula dari Lebuhraya Pechorskaya yang berukuran 700 km panjang.

Seperti mana-mana projek yang dicanang dalam sejarah Kesatuan Soviet, ia tidak pernah difikirkan sedalam-dalamnya sebelum diterjemah dalam bentuk kerja di dunia nyata. Dalam tempoh setahun, kedalaman air di Cape Kamenny terlalu cetek untuk dilalui oleh kapal-kapal besar. Pada ketika itu, landasan keretapi telah sampai ke stesen Labytnagi yang terletak di tepi Sungai Ob.

Tetapi jika Stalin menjangkakan projek landasan keretapinya berjalan lancar, sangkaan beliau meleset sama sekali. Kerja pembinaan landasan terhenti sama sekali. Ini kerana keadaan tanah tundra yang berpaya tidak sesuai sebagai asas pembinaan mana-mana struktur termasuk landasan keretapi. Lantas, pelan asal projek ini terpaksa dibatalkan.

Namun begitu, Stalin enggan berputus asa. Lantas, projek terbaru landasan keretapi dibuat dari Igarka ke Salekhard. Jarak perjalanan landasan sejauh lebih 1,200 km termasuk perjalanan feri merentasi Sungai Ob dan Enisey. Tetapi seperti biasa, kerajaan Soviet mengulangi kesilapan mereka.

Tiada sebarang usaha meninjau kawasan yang dicadang sebagai landasan keretapi. Dan dengan tarikh projek siap yang ketat, semua kerja dilakukan secara tergesa-gesa oleh tahanan-tahanan gulag yang bekerja di situ. Tidak diketahui bilangan sebenar tahanan yang terlibat dalam projek Landasan Keretapi Igarka-Salekhard. Tetapi ramai menganggarkan ia sekitar 80,000 hingga 100,000 orang.

Bagi setiap 10 hingga 12 km landasan, ada kem sementara dibina bagi para tahanan. Tetapi sementara kem belum siap, mereka terpaksa berlindung dalam khemah kanvas – tempat perlindungan buruk daripada kesejukan iklim tundra.

Keadaan ini diburukkan lagi dengan situasi kerja mereka. Sudahlah bekerja dalam cuaca sejuk dan gangguan nyamuk (pada musim panas),semua kerja dilakukan secara manual. Kerja menggali saja dianggap sukar kerana mereka perlu mengeringkan paya terlebih dahulu sebelum penggalian dibuat. Dan memandangkan tanah paya tidak sesuai untuk pembinaan apa-apa struktur, kebanyakan landasan yang dibina runtuh. Ini memaksa kerja dimulakan semula dari awal.

Tidak diketahui bilangan sebenar tahanan gulag yang mati semasa mengerjakan Landasan Keretapi Igarka-Salekhard. Mayat mereka yang mati akan dicampak ke dalam paya atau ditanam dalam kubur-kubur besar. Kubur-kubur ini ditanda dengan salib yang dipaku pada sebatang tiang.

Kebanyakan tahanan gulag ini merupakan tahanan yang didakwa atas sebab politik. Dan dalam sesetengah kes, ada yang tidak tahan dan berjaya melepaskan diri. Menurut bekas pengarah muzium Salekhard, Lyudmila Lipatova, seorang tahanan dipaksa berbogel sebelum diikat pada sebatang pokok oleh pengawal. Setelah itu, nyamuk akan menggigit si polan bagi memaksanya memberitahu nama tahanan yang melarikan diri.

Selain dakwaan politik, ada juga didakwa atas jenayah kecil seperti mencuri. Lipatova mendedahkan satu kes seorang wanita berusia 16 tahun dihantar ke tapak Igarka-Salekhard selepas didapati mencuri setengah kilo ubi bit. Wanita itu terpaksa melakukannya bagi memberi makan ahli keluarganya yang kelaparan. Tetapi selepas ditahan, wanita itu dikenakan hukuman kerja berat selama 10 tahun atas kesalahannya itu.

Dalam sesetengah kes, tahanan yang dihantar ke tapak Igarka-Salekhard ialah veteran-veteran WWII Soviet yang ditahan di kem-kem tahanan semasa perang. Selepas perang tamat dan mereka kembali ke tanah air, kerajaan ketika itu menggelar mereka sebagai pengkhianat. Akibatnya, ramai veteran malang ini dihantar ke situ – kononnya bagi menebus maruah mereka dan bekerja atas nama Motherland.

Menjelang 1953, 600 km landasan keretapi berjaya dibina. Tetapi dengan kematian Stalin, usaha pembinaan Igarka-Salekhard dihentikan – satu pembaziran yang memberi kesan kepada kantung kewangan Soviet. Menteri Dalam Negeri Soviet ketika itu, Lavrentiy Beria kemudiannya memberi pengampunan kepada semua tahanan gulag yang terlibat dalam projek berkenaan. Dengan pengumuman tersebut, sebahagian daripada sejuta pekerja yang terlibat dengan projek itu dapat kembali ke pangkuan keluarga masing-masing.

Satu-satunya bahagian landasan yang masih berfungsi ialah landasan yang menghubungkan Chum dengan Labytnagi – bahagian yang diluluskan oleh Kementerian Keretapi. Sementara Kementerian Komunikasi memanfaatkan kawasan landasan untuk talian telefon. Tetapi sebahagian besar landasan ditinggalkan sekaligus membenarkan alam kembali menuntut bahagian yang diambil oleh manusia.

Tetapi jika ada menyangka idea pembinaan struktur mega di Artik ini akan diabaikan begitu saja, lupakanlah. Dengan Artik kini menjadi fokus terbaru kuasa-kuasa besar dunia termasuk Amerika Syarikat dan Rusia, pembangunan aset terutama dari segi ketenteraan akan digerakkan dengan pesat. Rusia sudah pasti tidak mahu kehilangan prestijnya di situ lebih-lebih lagi situasi di Ukraine semakin tidak memihak kepada mereka.

RUJUKAN

Ash, L. (2012, 7 Jun). Joseph Stalin’s deadly railway to nowhere. BBC News.

Zhukov, P. (2020, 5 November). How a Stalin project became known as ‘Dead Road’. Russia Beyond.


Tamadun Sarmatia: Para Penunggang Kuda Yang Menggerunkan

Dunia klasik sememangnya dipenuhi dengan pelbagai macam suku kaum, kebudayaan dan masyarakat yang berbilang bangsa, di mana setiap satunya terlibat dalam peristiwa-peristiwa penting yang membentuk dunia yang kita kenali pada hari ini. Budaya demi budaya baru muncul dan dibentuk menjadi suku mahupun bangsa-bangsa tertentu. Lalu, suku dan bangsa-bangsa ini lenyap sepantas mana ia muncul.

Pada hampir keseluruhan zaman klasik dan zaman-zaman yang lebih awal daripadanya, Steppe Eurasia merupakan tanah tumpah bagi sejumlah tamadun dominan. Salah satu daripadanya adalah tamadun Sarmatia; iaitu sebuah konfederasi kaum-kaum nomad yang lahir daripada kumpulan masyarakat Scythia yang lebih meluas.

Sebagai sebuah tamadun yang perkasa lagi mahir dalam aspek pep3rangan, tamadun Sarmatia berupaya meluaskan sempadan wilayah mereka sekaligus membayangi tamadun Scythia-lama. Pengaruh mereka benar-benar dirasai oleh tamadun-tamadun kontemporar. Pada suatu tahap, mereka bahkan menjadi seteru utama Rom dan Yunani. Namun, apakah takdir yang menimpa tamadun ini? Artikel kali ini akan cuba memerihalkan serba-sedikit tentangnya.

SARMATIA DARI STEPPE EURASIA

Tamadun Sarmatia disepakati secara meluas muncul pada kurun ke-7 SM dan mengalami kepesatan di rantau Steppe Eurasia. Padang rumput menghijau yang luas ini membentuk sebuah koridor gigantik yang terbentang dari China hingga ke dataran Hungary.

Apapun, tamadun Sarmatia bukanlah sebuah bangsa tunggal. Sebaliknya, ia merupakan sebuah konfederasi yang menyatukan sejumlah suku nomad yang berkongsi jalur leluhur yang sama dan menuturkan bahasa atau dialek yang sama. Pada skala yang lebih besar, tamadun Sarmatia boleh dianggap memiliki hubungan yang rapat dengan tamadun Scythia.

Suku-suku nomad yang secara kolektifnya disebut sebagai Sarmatia ini mengamalkan gaya hidup nomad, dan bergerak ke barat secara berperingkat dengan membawa bersama kuda-kuda ternakan mereka.

Bagi memberikan kefahaman yang lebih mendalam tentang suku-suku nomad Sarmatia, Strabo menggolongkan suku-suku berikut sebagai antara suku utama dalam tamadun Sarmatia:  Roxolani, Iazyges, Siraces, Aorsi dan Sauromatae. Ramai sejarahwan turut mengandaikan suku Alan berkongsi rumpun yang sama dengan Sarmatia, namun tidak mengkelompokkan mereka ke dalam konfederasi berkenaan.

Sama seperti tamadun Scythia, Sarmatia menuturkan bahasa dari kelompok Irani dari bahasa Indo-Eropah, sekaligus mempunyai kaitan dengan bahasa Parsi moden. Bahasa ini sendiri merupakan kumpulan bahasa yang luas, dikenali sebagai kumpulan bahasa Scythia-Sarmatia, yang dahulunya disebut sebagai bahasa Irani Lama.

Seiring peredaran waktu, dialek bahasa ini berkembang dan membentuk bahasa unik yang terpisah, terutama apabila suku-suku tersebut mula mendiami kawasan yang berbeza-beza. Dialek Sarmatia berkembang menajdi bahasa-bahasa Irani-Utara, yang mana pada hari ini dianggap sebagai leluhur kepada bahasa Alania dan Ossetia moden.

Sebagaimana yang telah disebutkan di atas, tamadun Sarmatia muncul sekitar kurun ke-7SM dan mendiami bahagian timur steppe Sungai Don dan bahagian selatan Pergunungan Ural. Mereka mengamalkan gaya hidup yang hampir sepenuhnya nomad, dengan memusatkan kegiatan mereka pada ternakan kuda yang daripadanya pelbagai barangan penting diperoleh: bermula dari kegunaan sebagai tunggangan p3rang, susu yang diperah dari kuda betina, sumber makanan, hinggalah ke kulit dan bulunya.

Sejarahwan secara meluas bersepakat mengatakan bahawa Sarmatia hidup bersama Scythia secara aman sehingga kurun ke-3 SM, di mana pada kurun tersebut mereka mula melebarkan sempadan wilayah dengan agak signifikan. Diodorus mencatatkan bahawa pada era tersebut, Sarmatia mula merentasi Sungai Don dan memasuki steppe Pontic di sebelah utara Laut Hitam. Di sana, mereka berkonflik dengan Scythia dan mengusirnya dari tanah tersebut. Sarmatia kemudiannya mendominasi rantau berkenaan selama lima kurun.

PAHLAWAN WANITA AMAZON DAN GASAR PERKASA DI TANAH JAUH

Sarmatia mempunyai satu ciri sosial yang unik, di mana ciri ini membangkitkan banyak mitos dalam dunia klasik. Salah satu mitos yang paling utama tidak lain dan tidak bukan adalah mitos Pahlawan Amazon. Bagi masyarakat Yunani, Pahlawan Amazon merupakan pahlawan-pahlawan wanita yang mendiami tanah yang jauh. Sememangnya, wujud kemungkinan wanita-wanita tersebut benar-benar hidup dalam kalangan tamadun Sarmatia.

Herodotus mencatatkan bahawa kaum wanita Sarmatia mahir menunggang kuda dan bermain senjata sama seperti kaum lelaki; mereka lazim berburu, cekap memanah sambil menunggang kuda dan mahir melontar lembing. Mereka turut memakai pakaian pelindung yang sama dengan kaum lelaki. Namun sebaik sahaja kaum wanita Sarmatia berkahwin, gaya hidup mereka mula berubah dan perhatian mereka lebih tertumpu kepada pengurusan rumahtangga.

Beberapa orang penulis Yunani lain yang hidup sezaman dengannya turut mencatatkan bahawa masyarakat Sarmatia mengamalkan konsep matriarki dan kaum wanita diangkat sebagai pemimpin.

Walau bagaimanapun, butki arkeologi dan penyelidikan sejarah mendapati bahawa pada beberapa kurun kemudian, kaum wanita mula meninggalkan medan p3rang secara berperingkat. Rangka-rangka wanita dari era awal Sarmatia kebiasaannya memiliki kaki yang melengkung ke luar. Keadaan ini mengisyaratkan kepada kita bahawa  kaum wanita meluangkan hampir seluruh kehidupannya dengan menunggang kuda, sama seperti kaum lelaki.

Apapun, hanya pada kurun pertama Masihi barulah Sarmatia memasuki panggung sejarah dengan agak menonjol. Pada masa-masa inilah catatan klasik mula merekodkan mereka sebagai bangsa gasar yang mencerobohi wilayah jiran dan mencetuskan pep3rangan. Bersama suku Alans, mereka merentasi Asia Kecil dengan bilangan yang agak ramai, lalu meny3rang Parthia, Armenia dan Media dengan ganas. Mereka malah turut menembusi Danube, menggempur wilayah Moesia dan Pannonia milik Rom.

Sepanjang berada di sana, Sarmatia mengukuhkan pengaruh mereka dengan cukup signifikan dan kekal mendiami Dataran Hungary. Sebagai catatan sampingan, suku Sarmatia yang paling berpengaruh di Danube ketika itu adalah Iazyges, di mana jejak tinggalan mereka kekal sehingga ke hari ini, iaitu pada masyarakat Jasz di Hungary yang menuturkan bahasa Jassi.

MENUJU KE BARAT DENGAN MATA PEDANG

Lantaran menduduki Danube yang hampir dengan Rom, Sarmatia serta-merta dianggap sebagai suatu ancaman yang besar buat tamadun ulung itu. Tambahan lagi, pergerakan Sarmatia agak sukar dijangka. Mereka kerap melakukan s3rangan walau tanpa sebarang provokasi. Tamadun Sarmatia bukan sahaja gagah dan cekap bertempur di atas kuda, malah mahir bermain busur dan lembing.

Sarmatia membangunkan sejumlah kaedah pep3rangan yang unik, di mana ianya kemudian mempengaruhi kesemua tamadun yang berinteraksi dengan mereka. Seandainya bekalan besi tidak didapati, Sarmatia mencipta alatan senjata dengan menggunakan bahan-bahan lain; misalnya mata anak panah dan bilah lembing diperbuat daripada tulang-belulang, manakala kayu kornel digunakan bagi menghasilkan pemegang lembing dan busur panah. Mereka juga masyhur mengenakan pelitup dada bersisik, di mana pada era awal, ianya diperbuat daripada telapuk kuda ataupun tulang-belulang.

Di samping itu, Sarmatia juga terkenal dengan penggunaan laso (tanjul) yang dilontar pada musuh yang berada di atas kuda, di mana musuh tersebut kemudiannya akan diheret lalu dikerjakan beramai-ramai. Kegagahan pasukan kavalri Sarmatia tiada tolok bandingan, di mana ia secara langsung memberikan pengaruh yang besar kepada pemantapan unit kavalri Rom.

Sejak bermulanya interaksi pertama mereka dengan tamadun Rom di Danube, suku-suku Sarmatia sentiasa terlibat dalam pep3rangan. Suku Sarmatia yang paling besar di Danube ialah Iazyges, yang bergabung dengan suku-suku Jerman pada tahun 167-180 semasa berlakunya P3rang Marcommanic, menentang Rom. Pada tahun 173-174M pula, Iazyges cuba meny3rang Pannonia secara sendirian, namun kalah di tangan Marcus Aurelius.

Kekalahan tersebut memaksa mereka memeterai perjanjian damai dengan Rom pada tahun berikutnya, iaitu 175M. Melalui perjanjian ini, Iazyges dituntut membekalkan Rom dengan pasukan tentera yang agak besar, sekitar 8000 orang tentera kerahan. Daripada keseluruhan jumlah itu, kira-kira 5000 orang daripadanya berkhidmat di Britannia.

Pada dekad-dekad berikutnya, Sarmatia-Iazyges terus-menerus mengganggu gugat keamanan Rom. Justeru, Rom kerapkali melancarkan ekspedisi ketenteraan bagi menangani mereka. Sarmatia sekali lagi memasuki panggung sejarah sekitar tahun 236M, iaitu ketika Maharaja Maximinus Thrax memimpin pasukannya memerangi Iazyges sekaligus meraihkannya gelaran ‘Sarmaticus Maximus’. Selepas Iazyges ditewaskan sekali lagi pada tahun 282M oleh Maharaja Carus, mereka mula muncul dalam sejarah sebagai tentera kerahan di tengah-tengah barisan tentera Rom.

SUKU-SUKU SARMATIA: SIRACES, AORSI, ROXOLANI, DAN IAZYGES

Siraces mungkin merupakan suku Sarmatia yang paling kecil. Pun begitu, kekuatannya masih tetap dirasai sehingga mereka digeruni oleh seteru-seteru mereka. Sekitar penghujung kurun ke-5SM, Siraces berpindah secara besar-besaran dari Kazakhstan moden menuju ke barat dan pada kurun ke-4SM, mula mendiami kawasan sekitar pergunungan Kaukasus dan Sungai Don. Di sinilah Siraces memulakan interaksi awal dengan tamadun Yunani, khususnya menerusi koloni-koloni mereka yang bertempat di Laut Hitam.

Pada dekad-dekad berikutnya, Siraces mula berkembang secara bertahap dari gaya hidup nomad yang diwarisi secara turun-temurun. Hanya golongan bangsawan sahaja yang masih mengekalkan tradisi nomad, sementara golongan lain mula hidup secara menetap.

Walaupun saiz mereka lebih kecil berbanding suku-suku lain, Siraces masih berupaya menggalang tentera yang agak ramai. Strabo mencatatkan bahawa Raja Siraces, iaitu Abeacus (yang memerintah sezaman dengan Pharnakes si raja Bosporan pada 63-74SM) mampu menghimpunkan kira-kira 20 000 orang tentera berkuda. Siraces menerapkan banyak unsur Hellenistik dalam kehidupan mereka, namun identiti Sarmatia masih tetap dikekalkan.

Selain itu, tamadun Sarmatia juga terdiri daripada suku Aorsi yang lebih signifikan. Mereka menetap bahagian utara Siraces, tepatnya di belakang Sungai Don. Aorsi menempati kawasan ini selepas berpindah dari Timur dan mereka lebih berupaya menggalang tentera yang besar, kira-kira 200 000 orang berkuda.

Dicatatkan bahawa Aorsi merupakan penguasa di rantau Caspian. Sekitar tahun 50 Masihi, mereka mula berkonflik dengan Siraces di mana Aorsi memilih untuk menyokong faksi yang pro-Rom dalam P3rang Bosporan. Kekuatan Siraces musnah sepenuhnya sesudah pep3rangan ini dan mereka hilang dari rekod sejarah sekitar tahun 193M.

Satu lagi suku Sarmatia yang signifikan ialah Roxolani, yang berkelana jauh ke barat bersama Iazyges. Secara lebih mengkhusus, mereka mendiami kawasan sekitar Laut Azov yang bertempat di Ukraine selatan.

Roxolani kali pertama memasuki rekod sejarah sekitar tahun 107SM. Pada waktu itu, mereka berkonflik dengan Raja Mithridates VI dan kekuatan mereka yang berjumlah 50 000 orang kavalri ditumpaskan. Selepas mengalami kekalahan tersebut, Roxolani dikerah untuk berkhidmat di bawah Mithridates dan memerangi Rom.

Tanpa dapat diragukan lagi, suku Sarmatia yang paling menghadirkan ancaman buat Rom ialah Iazyges, lebih-lebih lagi lantaran kedudukan mereka yang lebih jauh ke barat berbanding suku-suku Sarmatia yang lain.

Sikap mereka terhadap Rom dan Roxolani sentiasa berubah seiring peredaran masa, di mana kadangkala Iazyges bersekutu dan ada masa berseteru pula dengan mereka. Apa yang jelas, Iazyges menghadirkan ancaman yang besar buat Rom selama tempoh beberapa kurun.

Sekitar kurun ke-4 Masihi, suku-suku Sarmatia mengharungi tempoh keruduman apabila Goth-Jerman mula memasuki panggung sejarah dan mengganggu gugat kedudukan Sarmatia di Danube. Kemudian pada lewat kurun ke-4 dan awal kurun ke-5 Masihi, Sarmatia dibayangi pula oleh Hun yang meluaskan kuasa mereka secara drastik.

Sarmatia terpaksa tunduk kepada Attilia dan seterusnya, saki-baki Sarmatia yang masih terselamat berasimilasi pula dengan suku-suku Slavik pada 600M. Saudara jauh mereka, iaitu suku Alan, berupaya bertahan dengan lebih lama dan sempat memasuki Zaman Pertengahan Awal. DNA mereka hidup sehingga kini dalam pembuluh darah etnik Ossetia moden.

HILANGNYA SARMATIA DARI PANGGUNG SEJARAH

Takdir buat tamadun purba sentiasa berputar dalam roda yang sama; kurun demi kurun berlalu melahirkan sejumlah generasi. Lalu, pep3rangan demi pep3rangan dan perpindahan demi perpindahan bersilih-ganti di mana ia secara efektif melenyapkan seluruh kebudayaan dan tamadun.

Nasib yang serupa menimpa tamadun Sarmatia. Pada suatu sudut, mereka dengan perkasa memperagakan kekuatan dan melebarkan pengaruh terhadap setiap musuh yang menghalangi perjalanan mereka. Namun, kejayaan yang sama inilah seterusnya mendorong kepada perpecahan dan permusuhan sesama suku Sarmatia itu sendiri. Setiap suku menjadi tentera upahan bagi pihak yang berlawanan, sekaligus membuatkan mereka saling berseteru. Dengan demikian, takdir buruk Sarmatia tidak lagi dapat dielakkan.

TERJEMAHAN:

Aleksa Vuckovic. (15 Julai 2020). The Fierce Warriors of the Steppes: Who Were the Sarmatians? Ancient Origins. https://www.ancient-origins.net/ancient-places-asia/sarmatians-0013985


Ain Jalut – Kemenangan Yang Selamatkan Mekah, Madinah dan Baitulmaqdis

Habis! Habis Baghdad menjadi padang jarak padang terkukur. Kota ilmu ini dibakar dan dihancurkan dek tentera Monggol yang datang seperti belalang juta dari timur, lalu menjadikan setiap bumi yang dihinggapinya seperti tidak pernah berdiri sebuah tamadun pun di situ.

Monggol, nama yang suatu masa dahulu sudah cukup untuk membuat lelaki yang paling berani pun terkencing dalam seluar kerana ketakutan. Mereka datang untuk membunuh, merogol dan membumi-hanguskan tamadun. Mereka diibaratkan seperti syaitan-syaitan yang menunggang kuda dari padang rumput Monggolia!

Penaklukan Baghdad menandakan kehancuran kegemilangan sebuah dinasti yang pernah menaungi zaman keemasan umat Islam. Kesultanan Ayyubi di Syiria pun habis menjadi mangsa Monggol. Lalu tinggalah Kesultanan Mamluk di Mesir sebagai benteng terakhir umat Islam ketika berdepan dengan bala tentera yang tidak pernah kenal erti kematian ini. Kesultanan Mamluk ini juga benteng terakhir sebelum Monggol meluaskan empayarnya memasuki ke benua Afrika.

Maka sejarah pun bercerita kepada kita… ketika Monggol mula menemui lawan sebenarnya dari bumi yang pernah berdiri tamadun hebat yang membina piramid dan binaan-binaan yang memukau, seorang yang pernah dahulu menjadi hamba sebelum akhirnya takdir menjadikan bangsa ini sebagai bangsa yang menjadi raja.

Surat Yang Menaikkan Kemarahan

Mari, saya perkenalkan kepada anda seorang tokoh yang sangat berperanan dalam menghalang kemaraan Monggol ini. Lalu, insan yang bertanggungjawab di sebalik kejatuhan Baghdad iaitu Hulagu Khan pun menghantar utusan kepada Saifuddin Qutuz yang berada di Kaherah. Sebuah surat dikirimkan kepada Kesultanan Mamluk:

“Daripada raja segala raja di Timur dan Barat, Khan Yang Agung mengutuskan surat kepada Qutuz Dari Mamluk yang melarikan diri daripada pedang kami. Kau harus pertimbangkan apa yang terjadi pada negara-negara lain dan silalah tunduk pada kekuasaan kami. Kami sudah menakluk tanah yang luas, dan membunuh jutaan manusia. Kau harus ingat bahawa kamu semua tidak akan mampu lari dari amukan tentera kami. Mana lagi kau boleh lari? Jalan apa lagi yang kau akan gunakan untuk lari?

Kuda kami selaju angin, panah kami sentiasa tajam, pedang kami seperti jeritan halilintar, hati kami sekeras gunung dan bilangan kami sebanyak pasir-pasir di padang pasir. Kubu tidak akan mampu menghalang kami, begitu juga sebarang tentera yang ada di muka bumi. Doa kau pada tuhan kau pun tidak akan mampu menghentikan kami. Kami tidak akan tersentuh pada tangisan dan teriakan.

Hanya yang merayu perlindungan kami sahaja yang akan selamat. Melawan dan kau akan menerima bala yang tidak tergambar seumur hidup kau. Kami akan bakar masjid-masjid kau lalu mendedahkan setiap kelemahan tuhan kau. Kami akan membunuh anak-anak, perempuan-perempuan dan orang tua serentak. Ketika ini, hanya kau sahaja yang berani mendongak melawan kami!” – Petikan Surat

Melihatkan surat yang dikirimkan oleh Hulagu Khan itu menghina agama, tuhan dan bangsanya sendiri, maka Qutuz pun membalas dengan membunuh utusan itu, lalu menayangkan kepala utusan Hulagu Khan di salah sebuah gerbang di Kaherah.

Pakatan Mengalahkan Monggol

Mungkin bantuan dari tuhan untuk Mamluk ketika berdepan dengan pasukan Monggol yang tidak terhentikan, Mongke Khan Agung meninggal dunia ketika ekpedisi meluaskan empayar ke China membuatkan Hulagu Khan dan beberapa orang panglima perang Monggol terpaksa pulang untuk pemilihan waris kepada Khan Agung yang baru. Lantas ditinggalkan 20 000 orang tentera Mongol untuk bersama dengan jeneral perang terhebat yang dimiliki oleh Hulaghu Khan, iaitu Naiman Kitbuqa Noyan.

Dalam masa yang sama, Qutuz yang dapat menyedari pola perubahan yang berlaku pada tentera Monggol terus mengumpulkan tentera-tentera Mamluk untuk memerangi Monggol. Sebelum itu juga, Qutuz turut membersihkan institut kepimpinan Mamluk yang sebelum ini penuh dengan korupsi. Antara ucapan yang dilafazkan oleh Qutuz ketika mahu membangkitkan semangat jihad di kalangan umat Islam yang sudah mula kehabisan motivasi untuk memerangi Monggol, serta menyedarkan pada bangsawan yang selama ini agak kecut perut dengan keberanian Qutuz.

“Wahai pimpinan muslimin! Kamu diberi gaji dari Baitul Mal sedangkan kamu tidak suka berperang. Aku akan pergi berperang. Sesiapa yang memilih untuk berjihad, temankan aku. Sesiapa yang tidak mahu berjihad, baliklah ke rumahnya. Allah akan memerhatikannya. Dosa kehormatan muslimin yang dicabuli akan ditanggung oleh orang yang tidak turut berjihad.”

Selepas ucapan tersebut lahir, maka lahir pula fatwa ketika itu di mana setiap orang termasuk para bangsawan untuk mengerahkan segala harta mereka untuk berjihad melawan Monggol.

Menyedari bahawa hampir seluruh kekuatan Mongol kali ini hilang, maka Mongol cuba mendapatkan bantuan musuh Islam iaitu tentera Salib yang berkampung di Acre. Pope Alexandre yang keempat melarang keras. Namun terdapat sebuah insiden di mana salah seorang orang besar dalam tentera Frank telah secara tak sengaja membunuh salah seorang tentera Monggol membuatkan Kitbuqa memecatnya.

Siapa tahu, dari peristiwa ini tentera Frank sebenarnya berdendam dengan Monggol. Dalam ketika itu, tentera Mamluk mula mara dari Mesir dan melalui wilayah Akka yang hampir dengan tempat pertempuran mereka. Mamluk telah menawarkan kerjasama dengan tentera Frank untuk sama-sama mengalahkan Monggol. Walaupun Frank dan Mamluk memang selalu bermusuh, dalam kali ini mereka telah menjalankan pakatan bersama.

Mamluk menawarkan mereka seandainya berjaya kalahkan Monggol, maka segala kuda-kuda Monggol yang memang dari baka terbaik akan dijual pada Frank. Dalam masa yang sama. Frank akan memberi laluan tanpa menghalang Mamluk mengalahkan Monggol, bahkan menyediakan kem berdekatan dengan Ain Jalut dan Akka untuk mengisi bekalan dalam peperangan.

Monggol Menemui Lawan Sebenar Mereka

Ain Jalut terletak di antara bandar Bisan dan Nablus. Lokasinya 65 kilometer dari lokasi Pertempuran Hittin dan 60 kilometer dari Pertempuran Yarmuk yang berlaku enam kurun sebelumnya. Kedudukannya banyak mengembalikan memori tentera Islam kepada kemenangan tentera Islam sebelum itu.

Dalam membincangkan mengenai Pertempuran Di Ain Jalut ini, izinkan saya sekali lagi untuk memetik beberapa petikan dari buku The Art Of War yang dikarang oleh Sun Tzu. Kita akan memerhati bagaimana aplikasi-aplikasi perang yang digariskan oleh Sun Tzu untuk jeneral-jeneral perang yang hidup selepas beliau digunakan sebaik mungkin oleh Qutuz untuk menghalau

1. “Perang adalah pertarungan persepsi. Ketika kau boleh menyerang, kau mesti kelihatan tidak mampu menyerang mereka. Sebaliknya, ketika kau tidak mampu menyerang, tunjukkan yang memang sangat berkemampuan untuk menyerang. Ketika kita dekat, buat musuh percaya kita jauh dari mereka. Ketika kita jauh, buat mereka percaya yang kita dekat. ” – Sun Tzu

2. “Kalau musuh kau adalah seorang yang agak panas baran, cari jalan untuk membuatkan dia rasa marah. Kalau kau sedang kuat, berpura-puralah menjadi lemah agar dia akan mula sombong.” – Sun Tzu

Anda sudah hadam dua pesanan Sun Tzu untuk jeneral perang dan bagaimana strategi di atas digunakan sebaik mungkin oleh Qutuz untuk menghancurkan bala tentera Monggol? Baik, mari kita mengembara ke detik 3 Disember 1260 (semalam ialah ulangtahun), ketika 20 000 ketumbukan tentera Monggol akan bertembung dengan 20 000 orang tentera Mamluk. Semuanya sama banyak, sama hebat. Namun kebijaksanaan akal akan menentukan siapa yang paling hebat.

Maka, seperti mana yang diperkatakan dalam buku Seni Peperangan, pada strategi nombor satu dan dua, maka Qutuz mahu tenteranya dilihat tidaklah sekuat dan sama kuat seperti tentera Monggol. Memandangkan Qutuz memahami bentuk muka bumi di tempat pertarungan menggunakan sebaik mungkin. Dia menyimpan separuh kekuatan tenteranya di kawasan tanah tinggi, sambil mengarahkan panglima tentera terkuatnya iaitu Baibars untuk memimpin separuh lagi pasukannya.

Jadi, dalam pertempuran ini, Qutuz cuba memberi gambaran kepada Kitbuqa bahawa separuh lagi ketumbukan Mamluk masih jauh daripada Qutuz padahal dia sedang bersembunyi, menunggu masa sahaja untuk membantai tentera Monggol. Inilah yang diajarkan oleh Sun Tzu dalam buku Seni Peperangan. Kalau kita dekat dengan musuh kita, yakinkan musuh kita bahawa kita jauh dari mereka.

Maka Baibar yang memimpin sebahagian daripada tentera Mamluk pun bertembung dengan gagah dengan 20 000 tentera Monggol. Maka terkejutlah Monggol tentera Mamluk yang terlihat sedikit itu mempunyai semangat juang yang tinggi dan mampu memberikan mereka tentangan. Tapi tak cukup dengan itu… Qutuz merencanakan strategi yang lain untuk menghancurkan Monggol.

Sebelum pertempuran lagi, Qutuz mengarahkan untuk membuatkan Kitbuqa untuk marah dan berang dengan temtera Mamluk lalu membuatkan panglima perang itu berfikir berpandukan emosi, bukan lagi akal. Lagipun Qutuz mengenali sifat azali panglima-panglima perang Monggol yang biasanya bengis. Maka diarahkan Baibar untuk melakukan taktik serang dan lari ke atas Monggol. Taktik ini diulang banyak kali oleh Baibar sampai satu ketika, Kitbuqa menjadi terlalu marah.

Maka ketika itu, Baibar akan memimpin tentera-tenteranya naik ke kawasan tanah tinggi di mana ketika itu, sebahagian daripada pasukan Qutuz sedang bersembunyi di sebalik pokok-pokok. Maka ketika tenterta Monggol sampai di tanah tinggi, maka barulah dia menyedari betapa sebenarnya Mamluk melindungi separuh tenteranya lagi. Ketika itu sudah terlambat. Stratgi yang pernah digariskan dalam buku Seni Peperangan tulisan Sun Tzu digunakan lagi. Sifat cepat marah yang dimiliki oleh panglima perang Monggol itu akhirnya memakan diri.

Maka tentera Mamluk pun mengepung tentera Monggol dari segenap arah. Namun, semua mengetahui bahawa tentera Monggol bukan calang-calang pasukan. Setiap tentera Monggol yang dikepung itu melawan seperti serigala. Mereka tdak mahu menyerah. Lantas mereka pun bertempur dengan titisan darah yang terakhir.

Pertempuran yang sepatutnya berpihak pada Mamluk akhirnya seperti bakal bertukar kepada pihak Monggol. Ketika melihat bahagian sayap kiri Monggol sudah hampir kalah dan Monggol mula mahu melarikan diri, Maka Qutuz pun merasakan perlunya dia berbuat sesuatu untuk menaikkan semangat seluruh tenteranya. Dibukanya helmet yang melindungi kepalanya supaya setiap anak-anak buahnya akan mengenali wajahnya. Lalu dengan wajah yang penuh bersemangat, Qutuz berteriak sekuat hatinya.“Oh agama Islamku! Oh agama Islamku! Oh agama Islamku!”

Laungan daripada Qutuz itu seolah-olah menyedarkan setiap jiwa tentera Islam. Seolah-olah semangat baru lahir dalam tubuh mereka, akhirnya tentangan sengit daripada tentera Monggol itu dapat dipatahkan. Monggol akhirnya terpaksa berundur di Bisan, tetapi dapat dikejar oleh tentera Mamluk. Ketika itu, tentera Monggol cuba untuk mengumpulkan dan menyatukan sisa-sisa tentera Monggol namun dapat ditewaskan oleh tentera Mamlukl.  Akhirnya, kemenangan di capai oleh pasukan tentera Mamluk yang merupakan menjadi benteng utama askar Islam.

Sejarah mencatatkan dalam pertempuran ini, hampir seluruh tentera  Monggol dihabiskan termasuk panglima tentera terhebat milik Monggol yang bernama Kitbuqa. Dalam pertempuran ini juga, sejarah mencatatkan pengunaan pertama meriam tangan yang bernama Midfa dalam sejarah. Teknologi ini digunakan untuk menakutkan kuda-kuda Monggol.

-HE-


Kenapa Tsar Rusia Perkenal Cukai Janggut?

Sepanjang lipatan sejarah manusia, manusia terpaksa menelan hakikat perlu membayar cukai. Antara cukai yang biasa didengar ialah cukai tanah, cukai pendapatan dan cukai perniagaan. Tetapi sejarah turut merekodkan cukai-cukai pelik dalam sejarah – salah satu daripadanya ialah cukai janggut yang dikenakan Tsar Peter I atau Peter the Great.

Bagi mengetahui motif Tsar Rusia itu, kita perlu mengetahui jelajah negara-negara Eropah yang dilancarkan baginda sekitar 1697 dan 1698. Sebelum era Peter I, Rusia tidak mempunyai hubungan rapat dengan Eropah. Di sebalik fakta ia merupakan sebuah negara yang luas, Rusia masih ketinggalan jika dibandingkan dengan kuasa-kuasa Eropah lain seperti England, Belanda dan Sepanyol.

Fakta ini amat merungsingkan Peter I terutama selepas menaiki takhta pada Mei 1682. Selain ketinggalan dari segi kemajuan pembangunan dan teknologi, Rusia juga tidak mempunyai tentera laut mereka sendiri. Hal ini mengakibatkan mereka terpaksa menelan air liur tatkala kuasa-kuasa Eropah dari Turki Uthmaniyah hinggalah England dan Sepanyol saling bersaing dalam menunjukkan kekuatan angkatan laut mereka.

Tidak mahu hal ini berlanjutan, Peter I mengambil keputusan mengadakan siri jelajah ke negara-negara Eropah pada 1697 dan 1698. Bagi mengelak identiti baginda diketahui, Peter I menggunakan identiti seorang tentera Rusia bernama Sarjan Pyotr Mikhaylov. Walaupun menggunakan identiti palsu, jelajah rahsia baginda diketahui juga oleh kuasa-kuasa Eropah disebabkan susuk tubuhnya yang tinggi.

Di Belanda misalnya, “Mikhaylov” diberi peluang membantu proses pembinaan sebuah kapal Hindia Timur yang dipanggil Peter and Paul selama empat bulan. Dalam tempoh tersebut, baginda berpeluang mengenali ramai pakar dalam pelbagai bidang seperti pelayar, pembina kubu dan pembina kapal. Sesetengah daripadanya kemudian menjadi figura utama angkatan laut Rusia seperti Cornelius Cruys dan Franz Lefort.

Di England pula, “Mikhaylov” diberi sambutan mesra oleh Raja England ketika itu, Raja William III. Seperti di Belanda, baginda berpeluang bekerja di dok tentera laut Inggeris (Royal Navy) di Deptford dan menambah pengetahuan dari segi pembinaan kapal. Malah, “Mikhaylov” juga berpeluang menghadiri sesi perbahasan Parlimen England.

Pada akhir jelajah, Peter I merumuskan orang Eropah dilihat jauh di hadapan jika dibandingkan dengan Rusia. Lantas, beberapa penambahbaikan diperkenalkan seperti menyemak semula kalendar Rusia, mengubah cara tulisan Bahasa Rusia, menamatkan amalan perkahwinan yang diatur, memakai pakaian gaya Eropah dan mencukur janggut.

Peter I mempunyai sebab menolak orang Rusia membela janggut. Semasa jelajahnya di Eropah, baginda amat tertarik dengan penampilan kemas lelaki Eropah termasuk golongan pemerintah dan bangsawan. Penampilan kemas mereka memperlihatkan bahawa orang Eropah lebih bertamadun daripada orang lain termasuk orang Rusia. Peter I melihat ini sebagai permulaan untuk menjadikan orang Rusia bertamadun sama dengan orang Eropah.

Dan sebagai permulaan pengisytiharan perang terhadap janggut, Peter I bertindak mencukur janggut pegawai-pegawai dan kenalan-kenalannya. Hal ini dilakukan dalam majlis yang meraikan keberangkatan pulang baginda pada 1698. Disebabkan statusnya sebagai Tsar dan mempunyai tubuh badan yang tinggi, tiada siapapun yang berani mempersoal tindakan baginda.

Dari situ, Peter I mengisytiharkan bahawa semua lelaki di Rusia tidak lagi dibenarkan menyimpan janggut. Pengecualian hanya diberi kepada golongan petani dan agamawan gereja. Bagaimanapun, ia mengundang rasa tidak puas hati ramai pihak dan menggesa baginda mempertimbang semula dasar yang diperkenalkan.

Salah satu daripadanya ialah Gereja Ortodoks Rusia yang menggelar arahan tersebut sebagai bertentangan dengan prinsip Kristian Ortodoks. Malah, sebagai cara mengingatkan Peter I bahawa polisi baginda itu salah, mereka turut memetik kata-kata Tsar terawal Rusia, Ivan IV the Terrible (1530-1584). Ivan menggelar perbuatan mencukur janggut sebagai satu perbuatan terkutuk dengan si pelakunya bakal berdepan kemurkaan Tuhan.

Pada akhirnya, Peter I memilih untuk berlembut dan melihat ini sebagai satu peluang untuk menambah wang dalam kantung kewangan negara. Lantas, penduduk Rusia diberitahu mereka boleh menyimpan janggut tetapi perlu membayar sejumlah wang dalam bentuk cukai. Ini dianggap permulaan pengenalan cukai janggut.

Nilai cukai janggut yang dibayar ditentukan mengikut status penduduk. Misalnya, bagi penduduk berstatus bangsawan dan orang kaya, mereka perlu bersedia membayar 100 ruble sebagai cara memelihara janggut mereka. Sementara bagi orang biasa pula, mereka hanya dikenakan caj beberapa keping kopek. Selepas cukai ini dibayar, pembayar akan mendapat token khas iaitu token perak (golongan bangsawan) dan token tembaga (golongan rakyat biasa).

Walaupun polisi janggut Peter I telah diubahsuai, ia masih lagi tidak popular dalam kalangan warga Rusia. Ironinya, cukai ini tetap diteruskan walaupun selepas kemangkatan baginda pada 8 Februari 1725. Ia hanya dihentikan selepas 10 tahun pemerintahan Maharani Catherine the Great.

Cukai janggut bukan satu-satunya cukai pelik yang diperkenalkan dalam sejarah. Semasa era Maharaja Rom, Nero dan Vespasian, kedua-duanya memperkenalkan cukai air kencing. Dan sembilan tahun sebelum jelajah Peter I, England memperkenalkan cukai teh pada 1689. Cukai teh mengakibatkan harga teh melambung sebanyak 119% dan membawa kepada kewujudan teh palsu di pasaran.

Yang kelakarnya, ada orang cuba memperkenalkan semula cukai janggut. Ini berlaku di Britain beberapa tahun lepas atas cadangan seorang tukang gunting rambut bernama Anthony Kent. Dengan mengenakan cukai janggut sekitar £100 (RM540), ia dapat menggalakkan orang ramai untuk tidak menyimpan janggut.

RUJUKAN

Soth, A. (2021, 22 Julai). Peter the Great’s Beard Tax. Daily JSTOR.

Gillan, J. (2022, 8 Jun). Peter the Great Ordered a Beard Tax to Discourage Russian Facial Hair!. Ancient-Origins.

Mancini, M. (2014, 29 Mac). The Time Peter the Great Declared War on Facial Hair. MentalFloss.


Seni Silat Hawaii

Beberapa orang rakan bertanya saya mengenai asal usul silat. Saya sendiri juga masih membaca dan mencari jawapan kepada persoalan tersebut. Ada pihak yang membuat andaian bahawa silat itu berasal daripada seni beladiri masyarakat luar nusantara atau tamadun lain yang lebih maju seperti China dan India yang terkenal dengan seni beladirinya. Malah sering disebut-sebut oleh pihak tertentu yang silat itu asalnya sama seperti Taek Won Do dan Karate yang berasal daripada Kung Fu Shaolin. Manakala Kung Fu Shaolin pula dikatakan berasal daripada seni beladiri India yang dibawa masuk oleh seorang pendeta bernama Bodidharma.

Ada juga yang berpendapat bahawa silat adalah gabungan daripada seni atau teknik beladiri masyarakat tempatan dengan teknik beladiri dari China dan juga India.

Walau apa pun jawapannya, saya percaya bahawa bangsa Melayu juga mampu mencipta seni beladiri mereka sendiri yang bercirikan kepandaian lokal atau Local Genius tanpa perlu mempelajarinya daripada bangsa-bangsa lain.

Namun ini tidak bermakna tidak wujud sejenis seni beladiri Melayu yang menerima pengaruh dari bangsa luar, contohnya Silat Kuntau yang dipercayai berasal dari China. Namun tidak semua seni beladiri masyarakat rumpun Melayu itu berasal dari tamadun luar. Saya percaya sebahagian besarnya adalah hasil kreativiti dan inisiatif masyarakat tempatan sendiri bagi mempertahankan diri dan kaum keluarga mereka dari sebarang ancaman samaada dari dalam ataupun luar.

Mengapa saya berpendapat sedemikian? Kerana terbukti memang wujud masyarakat rumpun bangsa Melayu yang mempunyai satu seni beladiri tersendiri yang terasing daripada tamadun-tamadun besar dunia. Seni beladiri yang saya maksudkan adalah dari orang Hawaii iaitu Lua. Bangsa Hawaii adalah saudara serumpun kita yang berada dalam kelompok besar manusia yang berbahasa Austronesia.

Malah jika kita lihat rupa paras mereka juga saling tak tumpah seperti rupa orang-orang rumpun Melayu yang lain. Budaya mereka juga adalah budaya kelautan seperti sebahagian besar masyarakat rumpun Melayu.

Bagi mereka yang selalu menonton filem-filem barat mengenai Hawaii atau kepulauan Pasifik, mereka pasti dimomokkan dengan gambaran kecantikan, keindahan, ketenangan dan sifat lemah lembut serta mesra orang Hawaii, ditambah pula dengan alunan musik yang mengasyikkan disertai dengan persembahan tarian Hula yang meliang liuk serta menggoda.

Pasti tidak terbayang difikiran mereka bahawa orang Hawaii mempunyai satu seni beladiri yang ampuh malah menggerunkan musuh sehinggakan ada yang menyebut bahawa seni beladiri Hawaii adalah yang paling merbahaya di dunia. Hal ini bukanlah sesuatu yang pelik bagi saya kerana kita tahu bahawa saudara-saudara kita di Pasifik ini memang sangat mahir dalam ilmu peperangan, lihat sahaja pada masyarakat Maori yang selama berpuluh tahun melawan dan menentang penjajahan bangsa Eropah dengan berbekalkan ilmu beladiri tradisional mereka sendiri (tak dinafikan yang mereka juga akhirnya menggunakan senjata api seperti musuh mereka).

Apakah sebenarnya yang dikatakan sebagai Lua? Lua adalah nama umum bagi seni beladiri tradisional Hawaii yang merangkumi pelbagai stail dan teknik. Antara teknik yang terangkum dalam Lua ialah teknik mematah tulang, mengunci sendi, menghumban, memanipulasi titik tekanan badan, pukulan tangan kosong, penggunaan senjata, strategi peperangan, seni perang diatas air dan ditambah dengan seni bermain senjata api pada zaman kemasukan pengaruh senjata api ke Hawaii.

Pendek kata seni Lua adalah sebuah seni beladiri holistik atau menyeluruh yang hampir sama seperti beberapa jenis seni beladiri Melayu di nusantara seperti Silat. Malahan menurut pendapat sesetengah ahli seni beladiri, teknik tangan kosong dan kuncian Lua juga mempunyai persamaan dengan seni beladiri Jepun moden seperti Judo dan Jujitsu.

Dalam masyarakat Hawaii setiap anak muda pasti pernah mendengar kisah-kisah hebat para pahlawan nenek moyang mereka yang menggunakan seni Lua dalam pertempuran sehinggakan ianya menjadi lagenda turun temurun sepertimana ilmu silat dalam masyarakat Melayu.

Pada zaman dahulu rahsia ilmu Lua hanya diturunkan kepada orang-orang yang terpilih sahaja terutama golongan diraja, pengawal elit diraja, panglima-panglima tentera, pahlawan profesional dan para bangsawan. Hal ini juga sama seperti tradisi silat di nusantara yang pada awalnya hanya diajar kepada golongan tertentu terutama yang dekat dengan Istana.

Kebiasaanya Lua akan dipertandingkan diantara kampung-kampung di Hawaii ketika musim perayaan Makahiki atau perayaan untuk dewa Lono iaitu dewa pertanian. Perayaan ini biasanya berlansung selama tiga bulan atau lebih. Dalam tempoh tersebut semua masyarakat tidak perlu turun berkerja sebaliknya mereka digalakkan untuk bergembira dan berkenduri sepuas-puasnya.
Namun demikian teknik atau jurus sebenar Lua tidak dipamirkan dalam keramaian ini kerana seperti yang saya sebut tadi hanya golongan tertentu sahaja yang mempunyai ilmu rahsia tersebut. Sebaliknya dalam keramaian ini bentuk Lua yang lebih umum iaitu Momoko yang menyerupai gusti atau tinju dipertontonkan untuk hiburan khalayak ramai.

Seperti kebiasaan dimana-mana tamadun di dunia kecuali tamadun Islam mungkin, pertaruhan atau perjudian dikalangan penonton adalah perkara biasa malah ada yang mempertaruhkan rumah dan isteri mereka. Pertandingan momoko ini pernah dilihat sendiri oleh kru kapal Kapten Cook yang merupakan orang Eropah pertama sampai ke Hawaii. Pertarungan kebiasaanya disertai dengan ejek-ejekan diantara lawan dan antara ejekan yang popular ialah ‘makan tahi ayam! Setiap peserta juga ditemani oleh seorang pawang atau Kahuna yang bertindak seperti ‘coach’ yang bertugas untuk memberi motivasi dan membaca mantera-mantera tertentu.

Mengenai ilmu Lua yang menjadi rahsia turun temurun ini, hanya pada tahun 1865 barulah ada catatan mengenainya yang ditulis oleh seorang Eropah. Menurut catatan tersebut Lua hanya diajar kepada orang yang dapat mengawal kemarahan dan hanya boleh digunakan untuk mempertahankan nyawa. Menurut lagenda, seni beladiri Lua memerlukan seseorang itu mempunyai pengetahuan dalam anatomi, physiologi malah hypnotism atau ilmu pukau dan ilmu telepathy iaitu ilmu membaca fikiran.

Jika kita perhatikan, ciri-ciri dan persyaratan yang terdapat dalam Lua hampir sama seperti dalam seni silat Melayu. Malahan para pengamal Lua akan mencukur seluruh bulu di badan serta melumuri badan mereka dengan minyak kelapa sebelum berperang. Hal ini adalah bagi menyukarkan musuh untuk memegang atau menangkap badan mereka. Pengamal lua juga akan diajar ilmu Lomilomi atau mengurut malah Lua juga mempunyai ritualized combat atau seni tari seperti latihan bunga tari dalam silat, dalam bahasa Hawaii ia dipanggil sebagai Hula.

Hula yang dimaksudkan termasuklah Hula seperti yang sering kita tonton di kaca television dan tarian-tarian lain yang dijadikan asas latihan dan senaman dalam Lua.

Dalam sejarah Hawaii tiadak ada tokoh yang lebih terkenal dalam ilmu Lua selain raja-raja mereka sendiri terutamanya raja Kamehameha. Kamehameha terkenal dikalangan sejarawan sebagai The Napoleon of The Pacific kerana kejayaan beliau dalam menyatukan seluruh wilayah kepulauan Hawaii melalui beberapa siri peperangan yang hebat sekitar tahun 1790 hingga 1810. Kamehameha dikatakan telah mendirikan tiga buah sekolah beladiri Lua yang terkenal.

Sesebuah sekolah Lua itu akan dikelolai oleh seorang Kahuna yakni Pawang atau pendita agama kuno Hawaii. Seorang Kahuna yang mahir dalam Lua mestilah memahami ilmu anatomi terutama mengenai kedudukan saraf tertentu dan otot-otot penting dalam badan. Mereka percaya bahawa perut adalah asas bagi segala kekuatan atau pusat tenaga. Konsep ini sama seperti dalam seni beladiri Jepun Aikido dan beberapa lagi seni beladiri lain dari seluruh dunia.

Seorang pakar seni beladiri Jepun iaitu Prof Henry S. Okazaki, pernah menyatakan bahawa, walaupun Lua mempunyai banyak persamaan dengan beberapa seni beladiri Jepun, namun teknik yang terdapat dalam seni beladiri Hawaii tersebut adalah lebih berkesan. Menurut pengamal Judo moden pula Lua boleh dianggap sebagai satu seni beladiri paling ganas yang pernah dicipta dan digunakan oleh raja-raja serta para pengawal elit Hawaii. Dalam sesebuah peperangan Hawaii, pertarungan atau pertempuran itu berlaku sangat pantas, dan sengit. Sebagai contoh dalam peristiwa penaklukan pulau Maui oleh para pendekar Oahu. Dalam pertempuran tersebut hanya dua orang yang terselamat daripada 800 orang pahlawan yang terlibat.

Jika di medan perang kebiasaannya pengamal Lua akan bergantung kepada beberapa jenis senjata seperti lembing, terbil, cokmar malahan senjata dari batu. Selain itu terdapat juga senjata lain seperti pendayung, pisau gigi jerung, kayu panjang, dan sejenis senjata seperti buku lima yang namanya juga berbunyi seperti bahasa Melayu iaitu Kuekue Lima, malah senjata buku lima juga digunakan dalam sesetengah silat Melayu. Kalau dalam silat Melayu ada ilmu unik yang diberinama seni Cindai, dalam Lua pula ada satu teknik yang hampir sama iaitu teknik tali penjerut.

Tetapi jika semua senjata-senjata ini terlepas dari tangan atau dirampas musuh, maka masa inilah akan digunakan teknik-teknik rahsia tangan kosong. Dalam Lua juga ada seni bermain kayu yang dipanggil sebagai Kakalaau. Seni ini menggunakan kayu berukuran enam kaki dan hampir serupa dengan seni Kendo dan Bujutsu Jepun. Namun dalam seni Kakalaau tiada sebarang protection atau baju pelindung yang digunakan. Selain daripada menggunakan batu biasa, kayu dan gigi jerung, terdapat juga senjata yang diperbuat daripada batu Jed.

Satu perkara yang paling menarik dalam Lua adalah teknik menangkap senjata lontaran atau jarak jauh seperti lembing, panah, malah terbil. Menangkap lembing dan anak panah yang dilontarkan oleh musuh adalah salah satu kemahiran tertinggi yang harus ada pada seorang pengamal Lua. Raja Kamehameha dikatakan mampu untuk menangkap sebanyak 12 batang lembing yang dilemparkan kepada beliau. Saya pasti teknik menagkap lembing ini juga ada dalam silat Melayu kerana saya pernah terbaca mengenai ilmu menangkap rejaman lembing dengan mata tertutup dalam silat Melayu.

Selain sebagai seni beladiri, Lua juga sering dipraktikkan oleh golongan elit Hawaii sebagai satu cara untuk mendisiplinkan diri, menyihatkan badan dan membentuk keperibadian sepertimana dalam seni silat. Selain itu Lua turut mengandunngi sejenis teknik tenaga dalaman dan senaman khusus bagi mengumpul tenaga ghaib yang dinamakan ‘Mana’. Konsep Mana hampir sama dengan konsep Chi dalam amalan Tai Chi dan Chi Qung.

Sehingga hari ini seni beladiri Lua sebenarnya sudah semakin pupus. Kepupusan ini bermula sejak kemasukan para mubaligh-mubaligh kristian yang memperkenalkan agama Kristian kepada masyarakat Hawaii pada 1820. Malahan sebahagin besar kebudayaan tradisional Hawaii hampir punah disebabkan hal yang sama. Dikatakan juga faktor lain yang turut menyumbang kepada kepupusan seni beladiri ini adalah dengan kemasukan senjata api yang dibawa oleh penjajah barat. Charles Kenn seorang ethnographer barat telah berjaya mengumpulkan cebisan-cebisan yang masih tinggal daripada seni Lua ini dan beliau dikatakan telah mengajarkan teknik-teknik rahsia Lua kepada seorang pengamal Jujitsu Hawaii. Sekitar 1960 an Kenn kemudian mengajarkan pula Lua kepada Jerry Walker dan dari situ Walker telah cuba mengembangkannya kembali sehingga sekarang. Walaupun Lua semakin pupus namun legasi Lua sebagai sebuah seni beladiri lagenda masih berlegar dikalangan masyarakat Hawaii hingga sekarang sepertimana segarnya lagenda Hang Tuah dengan kehebatan silatnya dalam masyarakat Melayu.

Malahan banyaknya persamaan diantara amalan Lua dengan amalan silat Melayu membuatkan saya terfikir adakah kedua-dua seni beladiri ini datang dari akar yang sama atau ianya secara kebetulan? Kita tinggalkan dahulu persoalan itu.

Dapat disimpulkan bahawa kewujudan Lua sebagai satu seni beladiri yang terasing jauh dari sebarang pengaruh seni beladiri utama dunia seperti dari China mahupun India, menunjukkan bahawa sesebuah masyarakat itu walau terasing juga mampu untuk menghasilkan satu seni beladiri hebat dengan kreativiti dan kepandaian lokal mereka sendiri tanpa perlu bergantung kepada ilmu dari tamadun luar.

Hal yang sama juga mengukuhkan lagi pendapat yang mennyatakan bahawa silat itu adalah seni beladiri asli hasil ciptaan masyarakat nusantara. Jika masyarakat yang jauh daripada tamadun lain seperti di kepulauan pasifik mempunyai seni beladiri unik dan tersendiri yang terbentuk secara insitu, mengapa tidak seni beladiri masyarakat Melayu?

Dalam beratus-ratus aliran silat yang wujud di Malaysia, Brunei, Thailand dan Indonesia saya pasti hanya beberapa buah sahaja yang mempunyai akar dari seni beladiri bangsa luar dan selebihnya adalah hasil ciptaan masyarakat tempatan sendiri. Sekian. Wallah hu a’lam.


Katip Celebi: Ilmuwan Uthmaniyah Yang Dilupakan

Semasa Era Keemasan Islam, ramai cendekiawan dari pelbagai disiplin ilmu muncul dari zoologi (al-Jahiz) hinggalah falsafah (al-Kindi). Tetapi dari abad ke-13 hingga abad ke-19, tamadun Islam dilihat mengalami kemarau cendekiawan yang memberi impak signifikan kepada dunia dalam tempoh berkenaan. Justeru tidak hairanlah jika penulis menyebut nama cendekiawan Turki Uthmaniyyah bernama Katip Celebi, pasti ramai menggaru kepala dan tertanya-tanya siapa beliau ini.

Katip Celebi atau nama sebenarnya Mustaffa bin Abdullah merupakan anak jati kota Istanbul dan dilahirkan pada tahun 1607. Tidak seperti para cendekiawan yang lahir dari sistem pendidikan tradisional, beliau mendidik dirinya dengan mengambil kelas-kelas persendirian dalam banyak disiplin ilmu dari tafsir al-Quran hinggalah sejarah dan geografi.

Oleh sebab itulah, para pegawai istana yang lahir dari sistem ini memandang rendah beliau seperti direkodkan oleh sejarawan Adnan Adivar. Anak kepada seorang askar, Katip juga pernah berkhidmat sebagai askar kerajaan selama sedekad sehinggalah beliau mendapat harta pusaka yang membolehkannya mempelajari pelbagai disiplin ilmu.

Di sebalik tohmahan dan persepsi negatif yang dilempar terhadapnya, itu tidak menghalang Katip dari menjadi salah seorang pemikir kritis Uthmaniyyah pada abad ke-17. Beliau mengaplikasikan semua pengetahuan yang diketahuinya dalam bentuk gambaran menyeluruh dan dijadikan sebagai solusi permasalahan yang dihadapi pada ketika itu.

Atas sebab itulah, dalam tempoh 48 tahun kehidupannya, Katip berjaya menghasilkan lebih 21 buah buku dan kebanyakannya masih lagi digunakan sehingga ke hari ini. Oleh sebab itulah, ini menjelaskan mengapa sejarawan Franz Babinger menggelarnya sejarawan Turki yang terhebat manakala Adivar pula menggelarnya wakil Turki semasa era Renaissance. Di sebalik kesibukannya sebagai cendekiawan, itu tidak menghalangnya berkhidmat sebagai pegawai kerajaan.

Dalam catatannya, Katip sentiasa mengingatkan ketua-ketua negara terutama kerajaan Turki Uthmaniyyah ketika itu agar mengetahui secara mendalam ilmu geografi. Walaupun menganggap perkara tersebut sebagai bukan mudah, ini sebenarnya memudahkan urusan para pemerintah dalam mengatur hal ehwal pentadbiran mereka termasuk mengatur operasi ketenteraan atau mengawal kawasan sempadan yang bersempadan dengan kerajaan-kerajaan lain. Katip turut menegaskan menerusi penguasaan ilmu geografi, kuasa-kuasa Eropah sudah mengetahui kawasan-kawasan baru yang wujud sekaligus membolehkan mereka meluaskan kekuasaan masing-masing dan menambah kekayaan kerajaan masing-masing.

Kebanyakan hasil kerja Katip bukan saja bersifat saintifik tetapi juga bersifat saksi kepada peristiwa-peristiwa yang berlaku ketika itu. Ini sekaligus membezakan beliau dengan sejarawan-sejarawan Islam lain termasuk Ibnu Khaldun. Walaupun Ibnu Khaldun ada menyentuh peristiwa membabitkan tanah airnya dalam al-Muqaddimah, ia hanya disentuh secara sepintas lalu.

Manakala Katip pula menyifatkan sejarah harus diamati dalam semua sudut sama ada bersifat kronologi atau mitologi. Ini kerana dengan meneliti sejarah sama ada tamadun Islam atau tamadun asing, ia boleh mewujudkan lebih banyak informasi yang boleh dipelajari dan diambil pengajaran untuk generasi mendatang.

Justeru, pandangan kritisnya dalam pelbagai isu nyata mengundang rasa kurang senang sesetengah pihak ketika itu. Misalnya dalam ketiadaan input saintifik dari Tamadun Islam terutama Turki Uthmaniyyah, perkara tersebut berlaku berikutan tindakan sesetengah pihak terutama golongan pemerintah yang memilih mengharamkan mana-mana ilmu yang didakwa bertentangan dengan syarak seperti falsafah dan saintifik.

Padahal, disiplin-disiplin ilmu sebegini merupakan teras kepada kegemilangan sesebuah tamadun termasuk Turki Uthmaniyyah. Tambah Katip, ramai cendekiawan undang-undang Uthmaniyyah menggabungkan ilmu perundangan yang dipelajari dengan falsafah seperti Hocazade, Ali Kuscu, Ibnul-Mueyyed dan Kinali Zade Ali Efendi.

Katip menambah apabila pihak pemerintah mengharamkan disiplin-disiplin ilmu ini, ia mengakibatkan aliran ilmu yang datang tidak lagi muncul. Dengan pengharaman ini, ia mengakibatkan kemerosotan pelbagai disiplin ilmu dan diganti dengan perkara-perkara yang dipersetujui oleh pihak pemerintah dan golongan yang sealiran dengan mereka.

Menurut Mevlana Sihabeddin al-Hafaci dalam kitabnya Habaya al-Zavaya, pengharaman sebeginilah yang kemudiannya menjadi punca keruntuhan Rom sebagai pusat ilmu. Hipotesis beliau turut disokong oleh Ibnu Khaldun dalam al-Muqaddimah yang menyifatkan pengharaman ilmu merupakan petanda kemerosotan sesebuah kerajaan.

Dalam kitabnya Mizan al-Hikma, Katip menjelaskan para ilmuan terdahulu mempelajari falsafah kerana ingin mengetahui kebenaran sesebuah ilmu dengan sesetengah daripadanya terkandung dalam kitab-kitab sains lama. Dalam setiap abad, penyelidik-penyelidik hebat menyatukan agama dengan falsafah sambil menulis buku atau membentangkan teori-teori mereka.

Dan mereka kemudiannya menjadi tokoh-tokoh yang memberi impak besar kepada dunia pada abad-abad seterusnya. Antara nama yang dipetik Katip ialah Imam al-Ghazali, Imam Fakhruddin ar-Razi, Qutbeddin al-Shirazi dan Adududin al-Iji. Menurut beliau, nama-nama yang disebutnya ini bukan saja melakukan analisis yang menyeluruh tetapi pakar dalam pelbagai disiplin ilmu.

Katip turut menyindir sesetengah pihak yang menggelar diri mereka ulama dan pembela kebenaran tetapi hakikatnya langsung tidak tahu dengan falsafah. Tambahnya lagi, golongan ini terlalu cepat menghukum tanpa mengetahui teras di sebalik setiap ilmu yang dikatakan menyeleweng ini. B

eliau kemudian memetik firman Allah s.w.t dalam ayat 185, Surah al-A’raf mafhumnya, “Patutkah mereka (membutakan mata) tidak mahu memperhatikan alam langit dan bumi dan segala yang diciptakan oleh Allah, dan (memikirkan) bahawa harus telah dekat ajal kebinasaan mereka? Maka kepada perkataan yang mana lagi sesudah (datangnya Kalamullah Al-Quran) itu mereka mahu beriman?” Katip turut menyifatkan akibat kecenderungan mereka ini, ia mengakibatkan tamadun Islam mengalami kemarau kemunculan pakar-pakar yang mahir dalam pelbagai disiplin ilmu selama bertahun-tahun.

Ayat ini juga merupakan inspirasi kepada mahakaryanya yang terhebat iaitu Jihannuma (Mempersembahkan Dunia). Melihat perkembangan kuasa-kuasa luar yang mencapai pelbagai kemajuan dalam pelbagai disiplin ilmu termasuk ilmu saintifik sedangkan tamadun Islam terus ketinggalan amat menyedihkan hati sejarawan Turki itu.

Satu perkara yang benar-benar menguji bukan saja beliau tetapi juga para cendekiawan dan saintis hari ini ialah teori bumi rata. Ini berikutan pada ketika itu, masyarakat terpengaruh dengan sepotong hadis palsu yang dikatakan diriwayatkan oleh Ibnu Abbas r.a bahawa bumi itu terletak pada tanduk lembu dan berbentuk rata.

Menurut Katip, bagi individu yang tidak mempunyai pengetahuan dalam sains falsafah, mereka hanya dapat melihat sejauh mata yang memandang dan memandangkan kebanyakan tempat yang dilihat nampak rata, maka mereka melihat bumi ini rata.

Selain mahir dalam ilmu geografi, beliau juga merupakan seorang sejarawan yang tekun mempelajari sejarah baik tamadun Islam atau kerajaan-kerajaan luar. Buktinya, kitab Tarikh-i Frengin (Sejarah Orang Franks). Kitab ini sebenarnya merupakan kitab terjemahan karya Johannes Carion yang bertajuk Chronicle yang diterbitkan di Paris pada tahun 1548. Terjemahan Turki yang dibuat oleh Katip dan Ihlasi Seyh Muhammad ini menceritakan sejarah Empayar Rom, para pemerintah dan paus-paus sehingga dekad 1530-an.

Di samping kitab Tarikh-i Frengin, Katip turut merekodkan sejarah Empayar Rom Timur (Byzantine) menerusi Tarih-i Konstantîniyye ve Kayâsira. Menerusi kitab ini, beliau menterjemah pelbagai riwayat sejarah yang dibawa oleh sejarawan-sejarawan Byzantine seperti Johannes Zonaras, Nichytas Acominates, Nicephoros Gregoras dan Ladonycus Chalcondyles. Nama-nama ini disebut dalam cetakan Chronicle edisi Frankfurt. Kitab ini merangkumi sejarah kerajaan itu dari abad kesembilan semasa era pemerintahan Maharaja Alexios I Komnenos sehinggalah penubuhan kerajaan Uthmaniyyah dan penaklukan Crete oleh Sultan Mehmed II.

Katip tidak terlepas dari melakukan kesilapan yang wujud seperti penggunaan nama yang berbeza-beza. Contohnya, nama Mehmed kadang-kadang ditulis sebagai Muhammad, Maomet atau Meomet. Sementara nama Umar pula dieja mengikut Bahasa Turki iaitu Ovmer berbanding mengikut ejaan Bahasa Arab. Manakala dalam Bahasa Latin, Katip banyak merujuk nama tempat atau individu dalam bahasa berkenaan seperti Osmanli (Otoman), Osman Gazi (Otomanus), Ahmed (Ehmed), Salahuddin (Saladinus) dan Arabistan (Arabya).

Terjemahannya juga dibuat dalam Bahasa Turki yang boleh dibaca dan kesalahan-kesalahan ini mungkin berlaku berikutan kekurangan pengetahuan tentang subjek yang disentuh. Tetapi apabila ia dipindahkan ke kitab-kitab, kesilapan-kesilapan ini kemudiannya diperbetulkan. Ini sekaligus menunjukkan pendekatan kerjanya yang bersifat saintifik.

Dalam karyanya yang bertajuk Irshad al-Hiyârâ ilâ Tarîh al-Yûnâni va al-Rûmi va-‘Inasara, Katip menulis secara terus pemerintah-pemerintah Yunani, Rom dan Kristian serta urus tadbir negara-negara berkenaan. Dorongan untuk menulis kitab ini tercetus berikutan negara-negara Islam ketika itu tidak mempunyai maklumat terhadap negara-negara yang dinyatakan.

Usaha beliau mendapatkan semua maklumat berkenaan negara-negara ini termasuk hal ehwal pemerintahan dan agama, adat dan undang-undang serta bentuk kerajaan seperti demokrasi dan monarki. Ini menjadikan Katip penulis pertama yang menyentuh aspek-aspek ini sejak cendekiawan Andalusia terkenal, Ibnu Rushd.

Karya-karya Katip menarik perhatian ramai pihak di dunia Barat tidak lama selepas beliau kembali ke rahmatullah pada tahun 1657. Ini kerana kebanyakan karyanya seperti Kashf Al-Zunûn, Jihânnumâ, Tuhfat al-Kibâr fî Asfâr al-Bihâr dan Takvîm Al-Tavârîh diterjemah ke pelbagai bahasa seperti Latin, Perancis, Jerman dan Inggeris.

Menerusi usaha penterjemahan ini, ini menjadikan Katip satu-satunya ilmuan Uthmaniyyah yang mempunyai pelbagai karya abad ke-17 yang menarik perhatian pihak Barat dan diterjemah ke bahasa-bahasa asing. Namanya terus harum walaupun telah lama tiada. Pada tahun 2009, Suruhanjaya UNESCO untuk negara Turki mengisytiharkan tahun 2009 sebagai tahun sambutan keraian cendekiawan Uthmaniyyah abad ke-17 itu. Universiti Katip Izmir di Izmir dinamakan sempena nama Katip. Manakala Dana Katip Celebi-Newton pula merupakan program pertukaran sains dan inovasi antara Turki dengan Britain.

RUJUKAN:


Kota Erlitou Membuktikan Kewujudan Dinasti Xia di China

Mengikut sejarah tamadun China, Dinasti Xia ialah dinasti beraja pertama yang ditubuhkan pada tahun 2070 SM hingga 1600 SM. Pengasas dinasti ialah Yu TheGreat, raja yang dikatakan mempunai kuasa untuk mengawal ketibaan Banjir Besar. Selepas Dinasti Xia ditubuhkan di tebing Sungai Kuning, sebanyak 11 puak utama membayar ufti sebagai tanda kesetiaan kepada dinasti pertama China ini.

Walau bagaimanapun, disebabkan kurangnya sumber sahih tentang sejarah Dinasti Xia, ramai pengkaji menyatakan bahawa dinasti ini hanyalah mitos belaka. Namun masih ramai pengkaji percaya bahawa Dinasti Xia memang wujud. Buktinya? Kota kuno bernama Erlitou yang ditemui pada tahun 1959 mampu mendedahkan hakikat kewujudan dinasti yang dianggap mitos sahaja!

Mampukah kota Erlitou mendedahkan sejarah sebenar Dinasti Xia ini? Apakah sejarah tamadun China akan dirombak kembali jika Dinasti Xia sememangnya wujud dan tidak hanya kisah lagenda untuk kanak-kanak saja?

Sejarah Dinasti Xia Dan Pertikaian Kewujudannya

Terlebih dahulu, kita gali dahulu sejarah dinasti pertama dalam tamadun China ini. Dinasti Xia pernah direkodkan dalam catatan sejarah Dinasti Zhou (1046 SM – 256 SM), iaitu dinasti ketiga China yang ditubuhkan seribu tahun kemudian selepas Xia. Sima Qian, iaitu sejarawan China yang terkenal pada zaman Dinasti Han (202 SM – 9 Masihi) juga pernah menulis tentang senara-senarai raja-raja yang memerintah kerajaan Dinasti Xia.

Walaupun sejarawan terkenal seperti Sima Qian mengesahkan kewujudan dinasti pertama China ini, namun sumber utama yang menjadi kepercayaan sejarawan untuk menemui rekod sejarah tamadun China mempertikaikan kewujudan Dinasti Xia ini. Sumber utama tersebut ialah tulang ramalan atau dipanggil dengan nama ‘oracle bones’.

Tulang ramalan atau 甲骨 (jiǎ gǔ) ialah artifak terpenting pada zaman Dinasti Shang (1600 SM – 1050 SM) di mana masyarakat Shang pada masa tu percayakan ramalan. Tulang ramalan juga menjadi pemangkin kelahiran tulisan Bahasa Cina yang kita kenal dan amalkan sekarang. Tulang untuk dijadikan sebagai tulang ramalan ialah pelbagai jenis tulang yang ada. Tulang yang biasa digunakan ialah tulang cangkerang kura-kura dan tulang haiwan.

Tulang yang dipilih tersebut akan dibakarkan dalam unggun api, kemudian rekahan-rekahan atas tulang akan dibaca oleh tukang peramal. Rekahan-rekahan tersebut dibentuk menjadi beberapa karakter dan wujudnya tulisan Bahasa Cina. Seterusnya, tulang haiwan menjadi tapak ukiran untuk merekodkan sejarah. Inilah artifak berbentuk manuskrip pertama dalam sejarah China. Pasti ada antara masyarakat Shang ini merekod tentang sejarah Dinasti Xia kan?

Sayangnya, tidak ada lansung rekod tentang dinasti pertama ini di atas sebarang permukaan tulang ramalan. Sebab inilah ramai sejarawan tempatan masih tidak mempercayai kewujudan Dinasti Xia sehingga kini. Golongan ini kemudian mempertikaikan rekod-rekod berkenaan dinasti ini pada zaman Dinasti Zhou. Mereka berspekulasi bahawa sejarah Dinasti Xia hanyalah rekaan penulis sejarah di bawah arahan Dinasti Zhou.

Mengikut rekod sejarah dari Dinasti Zhou, raja terakhir Dinasti Xia ialah Raja Jie, seorang pemerintah yang zalim. Baginda kemudian digulingkan oleh pengasas Dinasti Shang bernama Tang. Kemudian, Raja Zhou iaitu pemerintah Dinasti Shang yang terakhir digulingkan oleh pengasasDinasti Zhou bernama Wu.  Golongan akademik yang tidak mempercayai kewujudan Dinasti Xia berpendapat bahawa bagi memastikan Dinasti Shang bukanlah dinasti pendahulu Zhou, pihak kerajaan dinasti merekacipta Dinasti Xia sebagai dinasti pendahulu Zhou.

Kota Erlitou ialah ibu kota Dinasti Xia?

Kita berbalik kepada topik utama, iaitu kota kuno Erlitou. Tapak kota Erlitou pertama kali ditemui oleh ahli arkeologi China bernama Xu Xusheng pada tahun 1959. Tapak ini terletak di wilayah Henan, kemudian wilayah lain iaitu Shanxi, Shaanxi, dan Hubei mendedahkan tapak kota yang berkaitan dengan Erlitou. Aktiviti ekskavasi ke atas tapak kota kuno itu mula beroperasi pada tahun 2003.

Berdasarkan penemuan arkeologi, kota Erlitou telah wujud pada 6,000 tahun lalu. Pada awal penempatan, tapak ini dihuni oleh masyarakat Neolitik yang melalui dua fasa kebudayaan: Yangshao dan Longshan. Tapak Erlitou kemudian diabaikan selama 600 tahun lamanya. Masuk tahun 1900 SM, tapak ini dihuni kembali dan lahirnya fasa kebudayaan Erlitou.

Sejak fasa kebudayaan Erlitou, tapak Erlitou mengalami kemajuan yang pesat sehingga terbinanya sebuah kota yang gah. Para ahli arkeologi China mengandaikan bahawa wujudnya sebuah kerajaan kuno yang menjadikan kota Erlitou sebagai ibu kota. Bukti arkeologi yang ditemui ialah tapak penyembahan, bengkel, makam golongan elit, jalan raya, dan 8 buah istana! Mereka juga menemui artifak-artifak seperti alatan gangsa, batu turqouis, batu jed, dan tembikar.

Memang tidak salah lagi, tinggalan infrastruktur dan artifak-artifak yang ditemui dari kota kuno Erlitou menjelaskan bahawa kerajaan kuno pernah dibina pada tahun seawal 1600 SM. Dengan penemuan arkeologi ini, ramai  sejarawan percaya bahawa kerajaan kuno yang dimaksudkan ialah Dinasti Xia kerana kota Erlitou satu-satunya kota terawal dibina dan lokasinya berhampiran Sungai Kuning, sama seperti sejarah penubuhan Dinasti Xia.

Tapi, terlalu awal untuk kita mengaitkan terus antara kota Erlitou dengan Dinasti Xia. Kumpulan ahli arkeologi yang melakukan aktiviti ekskavasi atas tapak Erlitou itu masih mencari jawapan bagi menyelesaikan satu lagi teka-teki dalam sejarah tamadun China. Hanya tunggu masa saja sehingga kita menunggu peristiwa, di mana pada masa akan datang ada antara cerdik pandai mengesahkan bahawa: Dinasti Xia smememangnya wujud dan kota Erlitou ialah ibu kota Xia!

Korang nak tahu lagi banyak benda menarik tentang China? Jom baca KITAB TAMADUN CINA. Boleh beli di https://bit.ly/3emM5EF

RUJUKAN:

Wu, Mingren. 14 January 2022. Erlitou: China’s First Great City and Beginning of the Xia Dynasty? Ancient Origins.

Wu, Mingren. 28 March 2016. Reading Oracle Bones and Writing the Future in the Shang Dynasty. Ancient Origins.